pli: Vaṭaṁsakā vātadhutā,


nikaya: vv

layer: root

title_pli: Vimānavatthu Itthivimāna

pli: vātena sampakampitā;


pli: Tesaṁ suyyati nigghoso,


pli: tūriye pañcaṅgike yathā.


pli: Yāpi te sirasmiṁ mālā,


pli: sucigandhā manoramā;


pli: Vāti gandho disā sabbā,


pli: rukkho mañjūsako yathā.


pli: Ghāyase taṁ sucigandhaṁ,


pli: rūpaṁ passasi amānusaṁ;


pli: Devate pucchitācikkha,


pli: kissa kammassidaṁ phalan”ti.


pli: “Pabhassaraṁ accimantaṁ,


pli: vaṇṇagandhena saṁyutaṁ;


pli: Asokapupphamālāhaṁ,


pli: buddhassa upanāmayiṁ.


pli: Tāhaṁ kammaṁ karitvāna,


pli: kusalaṁ buddhavaṇṇitaṁ;


pli: Apetasokā sukhitā,


pli: sampamodāmanāmayā”ti.


pli: Pāricchattakavimānaṁ dasamaṁ.


pli: Tassuddānaṁ


pli: Uḷāro ucchu pallaṅko,


pli: latā ca guttilena ca;


pli: Daddallapesamallikā,


pli: visālakkhi pāricchattako;


pli: Vaggo tena pavuccatīti.


pli: Pāricchattakavaggo tatiyo.


pli: Vimānavatthu


pli: Itthivimāna


pli: Mañjiṭṭhakavagga


pli: 1. Mañjiṭṭhakavimānavatthu


pli: “Mañjiṭṭhake vimānasmiṁ,


pli: soṇṇavālukasanthate;


pli: Pañcaṅgikena tūriyena,


pli: ramasi suppavādite.


pli: Tamhā vimānā oruyha,


pli: nimmitā ratanāmayā;


pli: Ogāhasi sālavanaṁ,


pli: pupphitaṁ sabbakālikaṁ.


pli: Yassa yasseva sālassa,


pli: mūle tiṭṭhasi devate;


pli: So so muñcati pupphāni,


pli: onamitvā dumuttamo.


pli: Vāteritaṁ sālavanaṁ,


pli: ādhutaṁ dijasevitaṁ;


pli: Vāti gandho disā sabbā,


pli: rukkho mañjūsako yathā.


pli: Ghāyase taṁ sucigandhaṁ,


pli: rūpaṁ passasi amānusaṁ;


pli: Devate pucchitācikkha,


pli: kissa kammassidaṁ phalan”ti.


pli: “Ahaṁ manussesu manussabhūtā,


pli: Dāsī ayirakule ahuṁ;


pli: Buddhaṁ nisinnaṁ disvāna,


pli: Sālapupphehi okiriṁ.


pli: Vaṭaṁsakañca sukataṁ,


pli: sālapupphamayaṁ ahaṁ;


pli: Buddhassa upanāmesiṁ,


pli: pasannā sehi pāṇibhi.


pli: Tāhaṁ kammaṁ karitvāna,


pli: kusalaṁ buddhavaṇṇitaṁ;


pli: Apetasokā sukhitā,


pli: sampamodāmanāmayā”ti.


pli: Mañjiṭṭhakavimānaṁ paṭhamaṁ.


pli: Vimānavatthu


pli: Itthivimāna


pli: Pīṭhavagga


pli: 4. Catutthapīṭhavimānavatthu


pli: “Pīṭhaṁ te veḷuriyamayaṁ uḷāraṁ,


pli: Manojavaṁ gacchati yenakāmaṁ;


pli: Alaṅkate malyadhare suvatthe,


pli: Obhāsasi vijjurivabbhakūṭaṁ.


pli: Kena tetādiso vaṇṇo,


pli: kena te idha mijjhati;


pli: Uppajjanti ca te bhogā,


pli: ye keci manaso piyā.


pli: Pucchāmi taṁ devi mahānubhāve,


pli: Manussabhūtā kimakāsi puññaṁ;


pli: Kenāsi evaṁ jalitānubhāvā,


pli: Vaṇṇo ca te sabbadisā pabhāsatī”ti.


pli: Sā devatā attamanā,


pli: moggallānena pucchitā;


pli: Pañhaṁ puṭṭhā viyākāsi,


pli: yassa kammassidaṁ phalaṁ.


pli: “Appassa kammassa phalaṁ mamedaṁ,


pli: Yenamhi evaṁ jalitānubhāvā;


pli: Ahaṁ manussesu manussabhūtā,


pli: Purimāya jātiyā manussaloke.


pli: Addasaṁ virajaṁ bhikkhuṁ,


pli: vippasannamanāvilaṁ;


pli: Tassa adāsahaṁ pīṭhaṁ,


pli: pasannā sehi pāṇibhi.


pli: Tena metādiso vaṇṇo,


pli: tena me idha mijjhati;


pli: Uppajjanti ca me bhogā,


pli: ye keci manaso piyā.


pli: Akkhāmi te bhikkhu mahānubhāva,


pli: Manussabhūtā yamakāsi puññaṁ;


pli: Tenamhi evaṁ jalitānubhāvā,


pli: Vaṇṇo ca me sabbadisā pabhāsatī”ti.


pli: Catutthapīṭhavimānaṁ catutthaṁ.


pli: Vimānavatthu


pli: Itthivimāna


pli: Mañjiṭṭhakavagga


pli: 2. Pabhassaravimānavatthu


pli: “Pabhassaravaravaṇṇanibhe,


pli: Surattavatthavasane;


pli: Mahiddhike candanaruciragatte,


pli: Kā tvaṁ subhe devate vandase mamaṁ.


pli: Pallaṅko ca te mahaggho,


pli: Nānāratanacittito ruciro;


pli: Yattha tvaṁ nisinnā virocasi,


pli: Devarājāriva nandane vane.


pli: Kiṁ tvaṁ pure sucaritamācarī bhadde,


pli: Kissa kammassa vipākaṁ;


pli: Anubhosi devalokasmiṁ,


pli: Devate pucchitācikkha;


pli: Kissa kammassidaṁ phalan”ti.


pli: “Piṇḍāya te carantassa,


pli: Mālaṁ phāṇitañca adadaṁ bhante;


pli: Tassa kammassidaṁ vipākaṁ,


pli: Anubhomi devalokasmiṁ.


pli: Hoti ca me anutāpo,


pli: Aparaddhaṁ dukkhitañca me bhante;


pli: Sāhaṁ dhammaṁ nāssosiṁ,


pli: Sudesitaṁ dhammarājena.


pli: Taṁ taṁ vadāmi bhaddante,


pli: ‘Yassa me anukampiyo koci;


pli: Dhammesu taṁ samādapetha’,


pli: Yesaṁ atthi saddhā buddhe,


pli: dhamme ca saṅgharatane;


pli: Te maṁ ativirocanti,


pli: āyunā yasasā siriyā.


pli: Patāpena vaṇṇena uttaritarā,


pli: Aññe mahiddhikatarā mayā devā”ti.


pli: Pabhassaravimānaṁ dutiyaṁ.


pli: Vimānavatthu


pli: Itthivimāna


pli: Mañjiṭṭhakavagga


pli: 3. Nāgavimānavatthu


pli: “Alaṅkatā maṇikañcanācitaṁ,


pli: Sovaṇṇajālacitaṁ mahantaṁ;


pli: Abhiruyha gajavaraṁ sukappitaṁ,


pli: Idhāgamā vehāyasaṁ antalikkhe.


pli: Nāgassa dantesu duvesu nimmitā,


pli: Acchodakā paduminiyo suphullā;


pli: Padumesu ca tūriyagaṇā pabhijjare,


pli: Imā ca naccanti manoharāyo.


pli: Deviddhipattāsi mahānubhāve,


pli: Manussabhūtā kimakāsi puññaṁ;


pli: Kenāsi evaṁ jalitānubhāvā,


pli: Vaṇṇo ca te sabbadisā pabhāsatī”ti.


pli: “Bārāṇasiyaṁ upasaṅkamitvā,


pli: Buddhassahaṁ vatthayugaṁ adāsiṁ;


pli: Pādāni vanditvā chamā nisīdiṁ,


pli: Vittā cahaṁ añjalikaṁ akāsiṁ.


pli: Buddho ca me kañcanasannibhattaco,


pli: Adesayi samudayadukkhaniccataṁ;


pli: Asaṅkhataṁ dukkhanirodhasassataṁ,


pli: Maggaṁ adesayi yato vijānisaṁ.


pli: Appāyukī kālakatā tato cutā,


pli: Upapannā tidasagaṇaṁ yasassinī;


pli: Sakkassahaṁ aññatarā pajāpati,


pli: Yasuttarā nāma disāsu vissutā”ti.


pli: Nāgavimānaṁ tatiyaṁ.


pli: Vimānavatthu


pli: Itthivimāna


pli: Mañjiṭṭhakavagga


pli: 4. Alomavimānavatthu


pli: “Abhikkantena vaṇṇena,


pli: yā tvaṁ tiṭṭhasi devate;


pli: Obhāsentī disā sabbā,


pli: osadhī viya tārakā.


pli: Kena tetādiso vaṇṇo,


pli: Vaṇṇo ca te sabbadisā pabhāsatī”ti.


pli: Sā devatā attamanā,


pli: yassa kammassidaṁ phalaṁ.


pli: “Ahañca bārāṇasiyaṁ,


pli: buddhassādiccabandhuno;


pli: Adāsiṁ sukkhakummāsaṁ,


pli: pasannā sehi pāṇibhi.


pli: Sukkhāya aloṇikāya ca,


pli: Passa phalaṁ kummāsapiṇḍiyā;


pli: Alomaṁ sukhitaṁ disvā,


pli: Ko puññaṁ na karissati.


pli: Tena metādiso vaṇṇo,


pli: Vaṇṇo ca me sabbadisā pabhāsatī”ti.


pli: Alomavimānaṁ catutthaṁ.


pli: Vimānavatthu


pli: Itthivimāna


pli: Mañjiṭṭhakavagga


pli: 5. Kañjikadāyikāvimānavatthu


pli: “Abhikkantena vaṇṇena,


pli: osadhī viya tārakā.


pli: Kena tetādiso vaṇṇo,


pli: Vaṇṇo ca te sabbadisā pabhāsatī”ti.


pli: Sā devatā attamanā,


pli: yassa kammassidaṁ phalaṁ.


pli: “Ahaṁ andhakavindamhi,


pli: buddhassādiccabandhuno;


pli: Adāsiṁ kolasampākaṁ,


pli: kañjikaṁ teladhūpitaṁ.


pli: Pipphalyā lasuṇena ca,


pli: missaṁ lāmañjakena ca;


pli: Adāsiṁ ujubhūtasmiṁ,


pli: vippasannena cetasā.


pli: Yā mahesittaṁ kāreyya,


pli: cakkavattissa rājino;


pli: Nārī sabbaṅgakalyāṇī,


pli: bhattu cānomadassikā;


pli: Ekassa kañjikadānassa,


pli: kalaṁ nāgghati soḷasiṁ.


pli: Sataṁ nikkhā sataṁ assā,


pli: sataṁ assatarīrathā;


pli: Sataṁ kaññāsahassāni,


pli: āmuttamaṇikuṇḍalā;


pli: kalaṁ nāgghanti soḷasiṁ.


pli: Sataṁ hemavatā nāgā,


pli: īsādantā urūḷhavā;


pli: Suvaṇṇakacchā mātaṅgā,


pli: hemakappanavāsasā;


pli: Catunnamapi dīpānaṁ,


pli: issaraṁ yodha kāraye;


pli: kalaṁ nāgghati soḷasin”ti.


pli: Kañjikadāyikāvimānaṁ pañcamaṁ.


pli: Vimānavatthu


pli: Itthivimāna


pli: Mañjiṭṭhakavagga


pli: 6. Vihāravimānavatthu


pli: “Abhikkantena vaṇṇena,


pli: osadhī viya tārakā.


pli: Tassā te naccamānāya,


pli: aṅgamaṅgehi sabbaso;


pli: Dibbā saddā niccharanti,


pli: savanīyā manoramā.


pli: Dibbā gandhā pavāyanti,


pli: sucigandhā manoramā.


pli: Vivattamānā kāyena,


pli: yā veṇīsu piḷandhanā;


pli: Tesaṁ suyyati nigghoso,


pli: tūriye pañcaṅgike yathā.


pli: Vaṭaṁsakā vātadhutā,


pli: vātena sampakampitā;


pli: Yāpi te sirasmiṁ mālā,


pli: sucigandhā manoramā;


pli: Vāti gandho disā sabbā,


pli: rukkho mañjūsako yathā.


pli: Ghāyase taṁ sucigandhaṁ,


pli: rūpaṁ passasi amānusaṁ;


pli: Devate pucchitācikkha,


pli: kissa kammassidaṁ phalan”ti.


pli: “Sāvatthiyaṁ mayhaṁ sakhī bhadante,


pli: Saṅghassa kāresi mahāvihāraṁ;


pli: Tatthappasannā ahamānumodiṁ,


pli: Disvā agārañca piyañca metaṁ.


pli: Tāyeva me suddhanumodanāya,


pli: Laddhaṁ vimānabbhutadassaneyyaṁ;


pli: Samantato soḷasayojanāni,


pli: Vehāyasaṁ gacchati iddhiyā mama.


pli: Kūṭāgārā nivesā me,


pli: vibhattā bhāgaso mitā;


pli: Daddallamānā ābhanti,


pli: samantā satayojanaṁ.


pli: Pokkharañño ca me ettha,


pli: puthulomanisevitā;


pli: Acchodakā vippasannā,


pli: soṇṇavālukasanthatā.


pli: Nānāpadumasañchannā,


pli: puṇḍarīkasamotatā;


pli: Surabhī sampavāyanti,


pli: manuññā māluteritā.


pli: Jambuyo panasā tālā,


pli: nāḷikeravanāni ca;


pli: Antonivesane jātā,


pli: nānārukkhā aropimā.


pli: Nānātūriyasaṅghuṭṭhaṁ,


pli: accharāgaṇaghositaṁ;


pli: Yopi maṁ supine passe,


pli: sopi vitto siyā naro.


pli: Etādisaṁ abbhutadassaneyyaṁ,


pli: Vimānaṁ sabbasopabhaṁ;


pli: Mama kammehi nibbattaṁ,


pli: Alaṁ puññāni kātave”ti.


pli: “Tāyeva te suddhanumodanāya,


pli: Laddhaṁ vimānabbhutadassaneyyaṁ;


pli: Yā ceva sā dānamadāsi nārī,


pli: Tassā gatiṁ brūhi kuhiṁ uppannā sā”ti.


pli: “Yā sā ahu mayhaṁ sakhī bhadante,


pli: Saṅghassa kāresi mahāvihāraṁ;


pli: Viññātadhammā sā adāsi dānaṁ,


pli: Uppannā nimmānaratīsu devesu.


pli: Pajāpatī tassa sunimmitassa,


pli: Acintiyā kammavipākā tassā;


pli: Yametaṁ pucchasi kuhiṁ uppannā sāti,


pli: Taṁ te viyākāsiṁ anaññathā ahaṁ.


pli: Tenahaññepi samādapetha,


pli: Saṅghassa dānāni dadātha vittā;


pli: Dhammañca suṇātha pasannamānasā,


pli: Sudullabho laddho manussalābho.


pli: Yaṁ maggaṁ maggādhipatī adesayi,


pli: Brahmassaro kañcanasannibhattaco;


pli: Saṅghassa dānāni dadātha vittā,


pli: Mahapphalā yattha bhavanti dakkhiṇā.


pli: Ye puggalā aṭṭha sataṁ pasatthā,


pli: Cattāri etāni yugāni honti;


pli: Te dakkhiṇeyyā sugatassa sāvakā,


pli: Etesu dinnāni mahapphalāni.


pli: Cattāro ca paṭipannā,


pli: cattāro ca phale ṭhitā;


pli: Esa saṅgho ujubhūto,


pli: paññāsīlasamāhito.


pli: Yajamānānaṁ manussānaṁ,


pli: puññapekkhāna pāṇinaṁ;


pli: Karotaṁ opadhikaṁ puññaṁ,


pli: saṅghe dinnaṁ mahapphalaṁ.


pli: Eso hi saṅgho vipulo mahaggato,


pli: Esappameyyo udadhīva sāgaro;


pli: Etehi seṭṭhā naravīrasāvakā,


pli: Pabhaṅkarā dhammamudīrayanti.


pli: Tesaṁ sudinnaṁ suhutaṁ suyiṭṭhaṁ,


pli: Ye saṅghamuddissa dadanti dānaṁ;


pli: Sā dakkhiṇā saṅghagatā patiṭṭhitā,


pli: Mahapphalā lokavidūna vaṇṇitā.


pli: Etādisaṁ yaññamanussarantā,


pli: Ye vedajātā vicaranti loke;


pli: Vineyya maccheramalaṁ samūlaṁ,


pli: Aninditā saggamupenti ṭhānan”ti.


pli: Vihāravimānaṁ chaṭṭhaṁ.


pli: Bhāṇavāraṁ dutiyaṁ.


pli: Vimānavatthu


pli: Itthivimāna


pli: Mañjiṭṭhakavagga


pli: 7. Caturitthivimānavatthu


pli: “Abhikkantena vaṇṇena,


pli: Vaṇṇo ca te sabbadisā pabhāsatī”ti.


pli: Sā devatā attamanā,


pli: yassa kammassidaṁ phalaṁ.


pli: “Indīvarānaṁ hatthakaṁ ahamadāsiṁ,


pli: Bhikkhuno piṇḍāya carantassa;


pli: Esikānaṁ uṇṇatasmiṁ,


pli: Nagaravare paṇṇakate ramme.


pli: Tena metādiso vaṇṇo,


pli: Vaṇṇo ca me sabbadisā pabhāsatī”ti.


pli: “Nīluppalahatthakaṁ ahamadāsiṁ,


pli: “Odātamūlakaṁ haritapattaṁ,


pli: Udakasmiṁ sare jātaṁ ahamadāsiṁ;


pli: Bhikkhuno piṇḍāya carantassa,


pli: Esikānaṁ uṇṇatasmiṁ;


pli: “Ahaṁ sumanā sumanassa sumanamakuḷāni,


pli: Dantavaṇṇāni ahamadāsiṁ;


pli: Caturitthivimānaṁ sattamaṁ.


pli: Vimānavatthu


pli: Itthivimāna


pli: Mañjiṭṭhakavagga


pli: 8. Ambavimānavatthu


pli: “Dibbaṁ te ambavanaṁ rammaṁ,


pli: Pāsādettha mahallako;


pli: Nānātūriyasaṅghuṭṭho,


pli: Accharāgaṇaghosito.


pli: Padīpo cettha jalati,


pli: niccaṁ sovaṇṇayo mahā;


pli: Dussaphalehi rukkhehi,


pli: samantā parivārito.


pli: Kena tetādiso vaṇṇo,


pli: Vaṇṇo ca te sabbadisā pabhāsatī”ti.


pli: Sā devatā attamanā,


pli: yassa kammassidaṁ phalaṁ.


pli: “Ahaṁ manussesu manussabhūtā,


pli: Purimāya jātiyā manussaloke;


pli: Vihāraṁ saṅghassa kāresiṁ,


pli: Ambehi parivāritaṁ.


pli: Pariyosite vihāre,


pli: kārente niṭṭhite mahe;


pli: Ambehi chādayitvāna,


pli: katvā dussamaye phale.


pli: Padīpaṁ tattha jāletvā,


pli: bhojayitvā gaṇuttamaṁ;


pli: Niyyādesiṁ taṁ saṅghassa,


pli: pasannā sehi pāṇibhi.


pli: Tena me ambavanaṁ rammaṁ,


pli: pāsādettha mahallako;


pli: Nānātūriyasaṅghuṭṭho,


pli: accharāgaṇaghosito.


pli: Padīpo cettha jalati,


pli: niccaṁ sovaṇṇayo mahā;


pli: Dussaphalehi rukkhehi,


pli: samantā parivārito.


pli: Tena metādiso vaṇṇo,


pli: Vaṇṇo ca me sabbadisā pabhāsatī”ti.


pli: Ambavimānaṁ aṭṭhamaṁ.


pli: Vimānavatthu


pli: Itthivimāna


pli: Mañjiṭṭhakavagga


pli: 9. Pītavimānavatthu


pli: “Pītavatthe pītadhaje,


pli: pītālaṅkārabhūsite;


pli: Pītacandanalittaṅge,


pli: pītauppalamālinī.


pli: Pītapāsādasayane,


pli: pītāsane pītabhājane;


pli: Pītachatte pītarathe,


pli: pītasse pītabījane.


pli: Kiṁ kammamakarī bhadde,


pli: pubbe mānusake bhave;


pli: Devate pucchitācikkha,


pli: kissa kammassidaṁ phalan”ti.


pli: “Kosātakī nāma latatthi bhante,


pli: Tittikā anabhicchitā;


pli: Tassā cattāri pupphāni,


pli: Thūpaṁ abhihariṁ ahaṁ.


pli: Satthu sarīramuddissa,


pli: vippasannena cetasā;


pli: Nāssa maggaṁ avekkhissaṁ,


pli: na taggamanasā satī.


pli: Tato maṁ avadhī gāvī,


pli: thūpaṁ apattamānasaṁ;


pli: Tañcāhaṁ abhisañceyyaṁ,


pli: bhiyyo nūna ito siyā.


pli: Tena kammena devinda,


pli: maghavā devakuñjara;


pli: Pahāya mānusaṁ dehaṁ,


pli: tava sahabyamāgatā”ti.


pli: Idaṁ sutvā tidasādhipati,


pli: Maghavā devakuñjaro;


pli: Tāvatiṁse pasādento,


pli: Mātaliṁ etadabravi.


pli: “Passa mātali accheraṁ,


pli: cittaṁ kammaphalaṁ idaṁ;


pli: Appakampi kataṁ deyyaṁ,


pli: puññaṁ hoti mahapphalaṁ.


pli: Natthi citte pasannamhi,


pli: appakā nāma dakkhiṇā;


pli: Tathāgate vā sambuddhe,


pli: atha vā tassa sāvake.


pli: Ehi mātali amhepi,


pli: bhiyyo bhiyyo mahemase;


pli: Tathāgatassa dhātuyo,


pli: sukho puññāna muccayo.


pli: Tiṭṭhante nibbute cāpi,


pli: same citte samaṁ phalaṁ;


pli: Cetopaṇidhihetu hi,


pli: sattā gacchanti suggatiṁ.


pli: Bahūnaṁ vata atthāya,


pli: uppajjanti tathāgatā;


pli: Yattha kāraṁ karitvāna,


pli: saggaṁ gacchanti dāyakā”ti.


pli: Pītavimānaṁ navamaṁ.


pli: Vimānavatthu


pli: Itthivimāna


pli: Mañjiṭṭhakavagga


pli: 10. Ucchuvimānavatthu


pli: “Obhāsayitvā pathaviṁ sadevakaṁ,


pli: Atirocasi candimasūriyā viya;


pli: Siriyā ca vaṇṇena yasena tejasā,


pli: Brahmāva deve tidase sahindake.


pli: Pucchāmi taṁ uppalamāladhārinī,


pli: Āveḷinī kañcanasannibhattace;


pli: Alaṅkate uttamavatthadhārinī,


pli: Kā tvaṁ subhe devate vandase mamaṁ.


pli: Kiṁ tvaṁ pure kammamakāsi attanā,


pli: Manussabhūtā purimāya jātiyā;


pli: Dānaṁ suciṇṇaṁ atha sīlasaññamaṁ,


pli: Kenupapannā sugatiṁ yasassinī;


pli: Devate pucchitācikkha,


pli: Kissa kammassidaṁ phalan”ti.


pli: “Idāni bhante imameva gāmaṁ,


pli: Piṇḍāya amhāka gharaṁ upāgami;


pli: Tato te ucchussa adāsi khaṇḍikaṁ,


pli: Pasannacittā atulāya pītiyā.


pli: Sassu ca pacchā anuyuñjate mamaṁ,


pli: Kahaṁ nu ucchuṁ vadhuke avākiri;


pli: Na chaḍḍitaṁ no pana khāditaṁ mayā,


pli: Santassa bhikkhussa sayaṁ adāsahaṁ.


pli: Tuyhaṁ nvidaṁ issariyaṁ atho mama,


pli: Itissā sassu paribhāsate mamaṁ;


pli: Leḍḍuṁ gahetvā pahāraṁ adāsi me,


pli: Tato cutā kālakatāmhi devatā.


pli: Tadeva kammaṁ kusalaṁ kataṁ mayā,


pli: Sukhañca kammaṁ anubhomi attanā;


pli: Devehi saddhiṁ paricārayāmahaṁ,


pli: Modāmahaṁ kāmaguṇehi pañcahi.


pli: Devindaguttā tidasehi rakkhitā,


pli: Samappitā kāmaguṇehi pañcahi.


pli: Etādisaṁ puññaphalaṁ anappakaṁ,


pli: Mahāvipākā mama ucchudakkhiṇā;


pli: Mahājutikā mama ucchudakkhiṇā;


pli: Sahassanettoriva nandane vane.


pli: Tuvañca bhante anukampakaṁ viduṁ,


pli: Upecca vandiṁ kusalañca pucchisaṁ;


pli: Tato te ucchussa adāsiṁ khaṇḍikaṁ,


pli: Pasannacittā atulāya pītiyā”ti.


pli: Ucchuvimānaṁ dasamaṁ.


pli: Vimānavatthu


pli: Itthivimāna


pli: Mañjiṭṭhakavagga


pli: 11. Vandanavimānavatthu


pli: “Abhikkantena vaṇṇena,


pli: yā tvaṁ tiṭṭhasi devate;


pli: Obhāsentī disā sabbā,


pli: osadhī viya tārakā.


pli: Kena tetādiso vaṇṇo,


pli: Vaṇṇo ca te sabbadisā pabhāsatī”ti.


pli: Sā devatā attamanā,


pli: yassa kammassidaṁ phalaṁ.


pli: “Ahaṁ manussesu manussabhūtā,


pli: Disvāna samaṇe sīlavante;


pli: Pādāni vanditvā manaṁ pasādayiṁ,


pli: Vittā cahaṁ añjalikaṁ akāsiṁ.


pli: Tena metādiso vaṇṇo,


pli: Vaṇṇo ca me sabbadisā pabhāsatī”ti.


pli: Vandanavimānaṁ ekādasamaṁ.


pli: Vimānavatthu


pli: Itthivimāna


pli: Pīṭhavagga


pli: 5. Kuñjaravimānavatthu


pli: “Kuñjaro te varāroho,


pli: Nānāratanakappano;


pli: Ruciro thāmavā javasampanno,


pli: Ākāsamhi samīhati.


pli: Padumi padmapattakkhi,


pli: padmuppalajutindharo;


pli: Padmacuṇṇābhikiṇṇaṅgo,


pli: soṇṇapokkharamāladhā.


pli: Padumānusaṭaṁ maggaṁ,


pli: padmapattavibhūsitaṁ;


pli: Ṭhitaṁ vaggu manugghātī,


pli: mitaṁ gacchati vāraṇo.


pli: Tassa pakkamamānassa,


pli: soṇṇakaṁsā ratissarā;


pli: Tesaṁ suyyati nigghoso,


pli: tūriye pañcaṅgike yathā.


pli: Tassa nāgassa khandhamhi,


pli: sucivatthā alaṅkatā;


pli: Mahantaṁ accharāsaṅghaṁ,


pli: vaṇṇena atirocasi.


pli: Dānassa te idaṁ phalaṁ,


pli: atho sīlassa vā pana;


pli: Atho añjalikammassa,


pli: taṁ me akkhāhi pucchitā”ti.


pli: Sā devatā attamanā,


pli: moggallānena pucchitā;


pli: Pañhaṁ puṭṭhā viyākāsi,


pli: yassa kammassidaṁ phalaṁ.


pli: “Disvāna guṇasampannaṁ,


pli: jhāyiṁ jhānarataṁ sataṁ;


pli: Adāsiṁ pupphābhikiṇṇaṁ,


pli: āsanaṁ dussasanthataṁ.


pli: Upaḍḍhaṁ padmamālāhaṁ,


pli: āsanassa samantato;


pli: Abbhokirissaṁ pattehi,


pli: pasannā sehi pāṇibhi.


pli: Tassa kammakusalassa,


pli: idaṁ me īdisaṁ phalaṁ;


pli: Sakkāro garukāro ca,


pli: devānaṁ apacitā ahaṁ.


pli: Yo ve sammāvimuttānaṁ,


pli: santānaṁ brahmacārinaṁ;


pli: Pasanno āsanaṁ dajjā,


pli: evaṁ nande yathā ahaṁ.


pli: Tasmā hi attakāmena,


pli: mahattamabhikaṅkhatā;


pli: Āsanaṁ dātabbaṁ hoti,


pli: sarīrantimadhārinan”ti.


pli: Kuñjaravimānaṁ pañcamaṁ.


pli: Vimānavatthu


pli: Itthivimāna


pli: Mañjiṭṭhakavagga


pli: 12. Rajjumālāvimānavatthu


pli: “Abhikkantena vaṇṇena,


pli: yā tvaṁ tiṭṭhasi devate;


pli: Hatthapāde ca viggayha,


pli: naccasi suppavādite.


pli: Tassā te naccamānāya,


pli: aṅgamaṅgehi sabbaso;


pli: Dibbā saddā niccharanti,


pli: savanīyā manoramā.


pli: Dibbā gandhā pavāyanti,


pli: sucigandhā manoramā.


pli: Vivattamānā kāyena,


pli: yā veṇīsu piḷandhanā;


pli: Tesaṁ suyyati nigghoso,


pli: tūriye pañcaṅgike yathā.


pli: Vaṭaṁsakā vātadhutā,


pli: vātena sampakampitā;


pli: Yāpi te sirasmiṁ mālā,


pli: sucigandhā manoramā;


pli: Vāti gandho disā sabbā,


pli: rukkho mañjūsako yathā.


pli: Ghāyase taṁ sucigandhaṁ,


pli: rūpaṁ passasi amānusaṁ;


pli: Devate pucchitācikkha,


pli: kissa kammassidaṁ phalan”ti.


pli: “Dāsī ahaṁ pure āsiṁ,


pli: gayāyaṁ brāhmaṇassahaṁ;


pli: Appapuññā alakkhikā,


pli: rajjumālāti maṁ viduṁ.


pli: Akkosānaṁ vadhānañca,


pli: tajjanāya ca uggatā;


pli: Kuṭaṁ gahetvā nikkhamma,


pli: agañchiṁ udahāriyā.


pli: Vipathe kuṭaṁ nikkhipitvā,


pli: vanasaṇḍaṁ upāgamiṁ;


pli: Idhevāhaṁ marissāmi,


pli: ko attho jīvitena me.


pli: Daḷhaṁ pāsaṁ karitvāna,


pli: āsumbhitvāna pādape;


pli: Tato disā vilokesiṁ,


pli: ‘ko nu kho vanamassito’.


pli: Tatthaddasāsiṁ sambuddhaṁ,


pli: sabbalokahitaṁ muniṁ;


pli: Nisinnaṁ rukkhamūlasmiṁ,


pli: jhāyantaṁ akutobhayaṁ.


pli: Tassā me ahu saṁvego,


pli: abbhuto lomahaṁsano;


pli: Ko nu kho vanamassito,


pli: manusso udāhu devatā.


pli: Pāsādikaṁ pasādanīyaṁ,


pli: vanā nibbanamāgataṁ;


pli: Disvā mano me pasīdi,


pli: nāyaṁ yādisakīdiso.


pli: Guttindriyo jhānarato,


pli: abahiggatamānaso;


pli: Hito sabbassa lokassa,


pli: buddho ayaṁ bhavissati.


pli: Bhayabheravo durāsado,


pli: sīhova guhamassito;


pli: Dullabhāyaṁ dassanāya,


pli: pupphaṁ odumbaraṁ yathā.


pli: So maṁ mudūhi vācāhi,


pli: ālapitvā tathāgato;


pli: Rajjumāleti maṁvoca,


pli: saraṇaṁ gaccha tathāgataṁ.


pli: Tāhaṁ giraṁ suṇitvāna,


pli: nelaṁ atthavatiṁ suciṁ;


pli: Saṇhaṁ muduñca vagguñca,


pli: sabbasokāpanūdanaṁ.


pli: Kallacittañca maṁ ñatvā,


pli: pasannaṁ suddhamānasaṁ;


pli: anusāsi tathāgato.


pli: Idaṁ dukkhanti maṁvoca,


pli: Ayaṁ dukkhassa sambhavo;


pli: Dukkha nirodho maggo ca,


pli: Añjaso amatogadho.


pli: Anukampakassa kusalassa,


pli: Ovādamhi ahaṁ ṭhitā;


pli: Ajjhagā amataṁ santiṁ,


pli: Nibbānaṁ padamaccutaṁ.


pli: Sāhaṁ avaṭṭhitāpemā,


pli: dassane avikampinī;


pli: Mūlajātāya saddhāya,


pli: dhītā buddhassa orasā.


pli: Sāhaṁ ramāmi kīḷāmi,


pli: modāmi akutobhayā;


pli: Dibbamālaṁ dhārayāmi,


pli: pivāmi madhumaddavaṁ.


pli: Saṭṭhitūriyasahassāni,


pli: paṭibodhaṁ karonti me;


pli: Āḷambo gaggaro bhīmo,


pli: sādhuvādī ca saṁsayo.


pli: Pokkharo ca suphasso ca,


pli: vīṇāmokkhā ca nāriyo;


pli: Nandā ceva sunandā ca,


pli: soṇadinnā sucimhitā.


pli: Alambusā missakesī ca,


pli: puṇḍarīkātidāruṇī;


pli: Eṇīphassā suphassā ca,


pli: subhaddā muduvādinī.


pli: Etā caññā ca seyyāse,


pli: accharānaṁ pabodhikā;


pli: Tā maṁ kālenupāgantvā,


pli: abhibhāsanti devatā.


pli: Handa naccāma gāyāma,


pli: handa taṁ ramayāmase;


pli: Nayidaṁ akatapuññānaṁ,


pli: katapuññānamevidaṁ.


pli: Asokaṁ nandanaṁ rammaṁ,


pli: tidasānaṁ mahāvanaṁ;


pli: Sukhaṁ akatapuññānaṁ,


pli: idha natthi parattha ca.


pli: Sukhañca katapuññānaṁ,


pli: idha ceva parattha ca;


pli: Tesaṁ sahabyakāmānaṁ,


pli: kattabbaṁ kusalaṁ bahuṁ;


pli: Katapuññā hi modanti,


pli: sagge bhogasamaṅgino.


pli: Bahūnaṁ vata atthāya,


pli: uppajjanti tathāgatā;


pli: Dakkhiṇeyyā manussānaṁ,


pli: puññakhettānamākarā;


pli: Yattha kāraṁ karitvāna,


pli: sagge modanti dāyakā”ti.


pli: Rajjumālāvimānaṁ dvādasamaṁ.


pli: Tassuddānaṁ


pli: Mañjiṭṭhā pabhassarā nāgā,


pli: Alomākañjikadāyikā;


pli: Vihāracaturitthambā,


pli: Pītā ucchuvandanarajjumālā ca;


pli: Vaggo tena pavuccatīti.


pli: Mañjiṭṭhakavaggo catuttho.


pli: Itthivimānaṁ samattaṁ.


title_pli: Vimānavatthu Purisavimāna

pli: Vimānavatthu


pli: Purisavimāna


pli: Mahārathavagga


pli: 1. Maṇḍūkadevaputtavimānavatthu


pli: “Ko me vandati pādāni,


pli: iddhiyā yasasā jalaṁ;


pli: Abhikkantena vaṇṇena,


pli: sabbā obhāsayaṁ disā”ti.


pli: “Maṇḍūkohaṁ pure āsiṁ,


pli: udake vārigocaro;


pli: Tava dhammaṁ suṇantassa,


pli: avadhī vacchapālako.


pli: Muhuttaṁ cittapasādassa,


pli: iddhiṁ passa yasañca me;


pli: Ānubhāvañca me passa,


pli: vaṇṇaṁ passa jutiñca me.


pli: Ye ca te dīghamaddhānaṁ,


pli: dhammaṁ assosuṁ gotama;


pli: Pattā te acalaṭṭhānaṁ,


pli: yattha gantvā na socare”ti.


pli: Maṇḍūkadevaputtavimānaṁ paṭhamaṁ.


pli: Vimānavatthu


pli: Purisavimāna


pli: Mahārathavagga


pli: 2. Revatīvimānavatthu


pli: “Cirappavāsiṁ purisaṁ,


pli: dūrato sotthimāgataṁ;


pli: Ñātimittā suhajjā ca,


pli: abhinandanti āgataṁ.


pli: Tatheva katapuññampi,


pli: asmā lokā paraṁ gataṁ;


pli: Puññāni paṭigaṇhanti,


pli: piyaṁ ñātīva āgataṁ”.


pli: “Uṭṭhehi revate supāpadhamme,


pli: Apārutadvāre adānasīle;


pli: Nessāma taṁ yattha thunanti duggatā,


pli: Samappitā nerayikā dukkhenā”ti.


pli: Icceva vatvāna yamassa dūtā,


pli: Te dve yakkhā lohitakkhā brahantā;


pli: Paccekabāhāsu gahetvā revataṁ,


pli: Pakkāmayuṁ devagaṇassa santike.


pli: “Ādiccavaṇṇaṁ ruciraṁ pabhassaraṁ,


pli: Byamhaṁ subhaṁ kañcanajālachannaṁ;


pli: Kassetamākiṇṇajanaṁ vimānaṁ,


pli: Suriyassa raṁsīriva jotamānaṁ.


pli: Nārīgaṇā candanasāralittā,


pli: Ubhato vimānaṁ upasobhayanti;


pli: Taṁ dissati suriyasamānavaṇṇaṁ,


pli: Ko modati saggapatto vimāne”ti.


pli: “Bārāṇasiyaṁ nandiyo nāmāsi,


pli: Upāsako amaccharī dānapati vadaññū;


pli: Tassetamākiṇṇajanaṁ vimānaṁ,


pli: So modati saggapatto vimāne”ti.


pli: “Nandiyassāhaṁ bhariyā,


pli: Agārinī sabbakulassa issarā;


pli: Bhattu vimāne ramissāmi dānahaṁ,


pli: Na patthaye nirayaṁ dassanāyā”ti.


pli: “Eso te nirayo supāpadhamme,


pli: Puññaṁ tayā akataṁ jīvaloke;


pli: Na hi maccharī rosako pāpadhammo,


pli: Saggūpagānaṁ labhati sahabyatan”ti.


pli: “Kiṁ nu gūthañca muttañca,


pli: asucī paṭidissati;


pli: Duggandhaṁ kimidaṁ mīḷhaṁ,


pli: kimetaṁ upavāyatī”ti.


pli: “Esa saṁsavako nāma,


pli: gambhīro sataporiso;


pli: Yattha vassasahassāni,


pli: tuvaṁ paccasi revate”ti.


pli: “Kiṁ nu kāyena vācāya,


pli: manasā dukkaṭaṁ kataṁ;


pli: Kena saṁsavako laddho,


pli: gambhīro sataporiso”ti.


pli: “Samaṇe brāhmaṇe cāpi,


pli: aññe vāpi vanibbake;


pli: Musāvādena vañcesi,


pli: taṁ pāpaṁ pakataṁ tayā.


pli: Tena saṁsavako laddho,


pli: Tattha vassasahassāni,


pli: tuvaṁ paccasi revate.


pli: Hatthepi chindanti athopi pāde,


pli: Kaṇṇepi chindanti athopi nāsaṁ;


pli: Athopi kākoḷagaṇā samecca,


pli: Saṅgamma khādanti viphandamānan”ti.


pli: “Sādhu kho maṁ paṭinetha,


pli: kāhāmi kusalaṁ bahuṁ;


pli: Dānena samacariyāya,


pli: saṁyamena damena ca;


pli: Yaṁ katvā sukhitā honti,


pli: na ca pacchānutappare”ti.


pli: “Pure tuvaṁ pamajjitvā,


pli: idāni paridevasi;


pli: Sayaṁ katānaṁ kammānaṁ,


pli: vipākaṁ anubhossasī”ti.


pli: “Ko devalokato manussalokaṁ,


pli: Gantvāna puṭṭho me evaṁ vadeyya;


pli: ‘Nikkhittadaṇḍesu dadātha dānaṁ,


pli: Acchādanaṁ seyyamathannapānaṁ;


pli: Na hi maccharī rosako pāpadhammo,


pli: Saggūpagānaṁ labhati sahabyataṁ’.


pli: Sāhaṁ nūna ito gantvā,


pli: yoniṁ laddhāna mānusiṁ;


pli: Vadaññū sīlasampannā,


pli: kāhāmi kusalaṁ bahuṁ;


pli: Dānena samacariyāya,


pli: saṁyamena damena ca.


pli: Ārāmāni ca ropissaṁ,


pli: dugge saṅkamanāni ca;


pli: Papañca udapānañca,


pli: vippasannena cetasā.


pli: Cātuddasiṁ pañcadasiṁ,


pli: yā ca pakkhassa aṭṭhamī;


pli: Pāṭihāriyapakkhañca,


pli: aṭṭhaṅgasusamāgataṁ.


pli: Uposathaṁ upavasissaṁ,


pli: sadā sīlesu saṁvutā;


pli: Na ca dāne pamajjissaṁ,


pli: sāmaṁ diṭṭhamidaṁ mayā”ti.


pli: Iccevaṁ vippalapantiṁ,


pli: phandamānaṁ tato tato;


pli: Khipiṁsu niraye ghore,


pli: uddhampādaṁ avaṁsiraṁ.


pli: “Ahaṁ pure maccharinī ahosiṁ,


pli: Paribhāsikā samaṇabrāhmaṇānaṁ;


pli: Vitathena ca sāmikaṁ vañcayitvā,


pli: Paccāmahaṁ niraye ghorarūpe”ti.


pli: Revatīvimānaṁ dutiyaṁ.


pli: Vimānavatthu


pli: Purisavimāna


pli: Mahārathavagga


pli: 3. Chattamāṇavakavimānavatthu


pli: “Yo vadataṁ pavaro manujesu,


pli: Sakyamunī bhagavā katakicco;


pli: Pāragato balaviriyasamaṅgī,


pli: Taṁ sugataṁ saraṇatthamupehi.


pli: Rāgavirāgamanejamasokaṁ,


pli: Dhammamasaṅkhatamappaṭikūlaṁ;


pli: Madhuramimaṁ paguṇaṁ suvibhattaṁ,


pli: Dhammamimaṁ saraṇatthamupehi.


pli: Yattha ca dinna mahapphalamāhu,


pli: Catūsu sucīsu purisayugesu;


pli: Aṭṭha ca puggaladhammadasā te,


pli: Saṅghamimaṁ saraṇatthamupehi.


pli: Na tathā tapati nabhe sūriyo,


pli: Cando ca na bhāsati na phusso;


pli: Yathā atulamidaṁ mahappabhāsaṁ,


pli: Ko nu tvaṁ tidivā mahiṁ upāgā.


pli: Chindati raṁsī pabhaṅkarassa,


pli: Sādhikavīsatiyojanāni ābhā;


pli: Rattimapi yathā divaṁ karoti,


pli: Parisuddhaṁ vimalaṁ subhaṁ vimānaṁ.


pli: Bahupadumavicitrapuṇḍarīkaṁ,


pli: Vokiṇṇaṁ kusumehi nekacittaṁ;


pli: Arajavirajahemajālachannaṁ,


pli: Ākāse tapati yathāpi sūriyo.


pli: Rattambarapītavāsasāhi,


pli: Agarupiyaṅgucandanussadāhi;


pli: Kañcanatanusannibhattacāhi,


pli: Paripūraṁ gaganaṁva tārakāhi.


pli: Naranāriyo bahuketthanekavaṇṇā,


pli: Kusumavibhūsitābharaṇettha sumanā;


pli: Anilapamuñcitā pavanti surabhiṁ,


pli: Tapaniyavitatā suvaṇṇachannā.


pli: Kissa saṁyamassa ayaṁ vipāko,


pli: Kenāsi kammaphalenidhūpapanno;


pli: Yathā ca te adhigatamidaṁ vimānaṁ,


pli: Tadanupadaṁ avacāsi iṅgha puṭṭho”ti.


pli: “Sayamidha pathe samecca māṇavena,


pli: Satthānusāsi anukampamāno;


pli: Tava ratanavarassa dhammaṁ sutvā,


pli: Karissāmīti ca bravittha chatto.


pli: Jinavarapavaraṁ upehi saraṇaṁ,


pli: Dhammañcāpi tatheva bhikkhusaṅghaṁ;


pli: Noti paṭhamaṁ avocahaṁ bhante,


pli: Pacchā te vacanaṁ tathevakāsiṁ.


pli: Mā ca pāṇavadhaṁ vividhaṁ carassu asuciṁ,


pli: Na hi pāṇesu asaññataṁ avaṇṇayiṁsu sappaññā;


pli: Mā ca parajanassa rakkhitampi,


pli: Ādātabbamamaññitho adinnaṁ;


pli: Mā ca parajanassa rakkhitāyo,


pli: Parabhariyā agamā anariyametaṁ;


pli: Mā ca vitathaṁ aññathā abhāṇi,


pli: Na hi musāvādaṁ avaṇṇayiṁsu sappaññā;


pli: Yena ca purisassa apeti saññā,


pli: Taṁ majjaṁ parivajjayassu sabbaṁ;


pli: Svāhaṁ idha pañca sikkhā karitvā,


pli: Paṭipajjitvā tathāgatassa dhamme;


pli: Dvepathamagamāsiṁ coramajjhe,


pli: Te maṁ tattha vadhiṁsu bhogahetu.


pli: Ettakamidaṁ anussarāmi kusalaṁ,


pli: Tato paraṁ na me vijjati aññaṁ;


pli: Tena sucaritena kammunāhaṁ,


pli: Uppanno tidivesu kāmakāmī.


pli: Passa khaṇamuhuttasaññamassa,


pli: Anudhammappaṭipattiyā vipākaṁ;


pli: Jalamiva yasasā samekkhamānā,


pli: Bahukā maṁ pihayanti hīnakammā.


pli: Passa katipayāya desanāya,


pli: Sugatiñcamhi gato sukhañca patto;


pli: Ye ca te satataṁ suṇanti dhammaṁ,


pli: Maññe te amataṁ phusanti khemaṁ.


pli: Appampi kataṁ mahāvipākaṁ,


pli: Vipulaṁ hoti tathāgatassa dhamme;


pli: Passa katapuññatāya chatto,


pli: Obhāseti pathaviṁ yathāpi sūriyo.


pli: Kimidaṁ kusalaṁ kimācarema,


pli: Icceke hi samecca mantayanti;


pli: Te mayaṁ punareva laddha mānusattaṁ,


pli: Paṭipannā viharemu sīlavanto.


pli: Bahukāro anukampako ca satthā,


pli: Iti me sati agamā divā divassa;


pli: Svāhaṁ upagatomhi saccanāmaṁ,


pli: Anukampassu punapi suṇemu dhammaṁ.


pli: Ye cidha pajahanti kāmarāgaṁ,


pli: Bhavarāgānusayañca pahāya mohaṁ;


pli: Na ca te punamupenti gabbhaseyyaṁ,


pli: Parinibbānagatā hi sītibhūtā”ti.


pli: Chattamāṇavakavimānaṁ tatiyaṁ.


pli: Vimānavatthu


pli: Purisavimāna


pli: Mahārathavagga


pli: 4. Kakkaṭakarasadāyakavimānavatthu


pli: “Uccamidaṁ maṇithūṇaṁ vimānaṁ,


pli: Samantato dvādasa yojanāni;


pli: Kūṭāgārā sattasatā uḷārā,


pli: Veḷuriyathambhā rucakatthatā subhā.


pli: Tatthacchasi pivasi khādasi ca,


pli: Dibbā ca vīṇā pavadanti vagguṁ;


pli: Dibbā rasā kāmaguṇettha pañca,


pli: Nāriyo ca naccanti suvaṇṇachannā.


pli: Kena tetādiso vaṇṇo,


pli: kena te idha mijjhati;


pli: Uppajjanti ca te bhogā,


pli: ye keci manaso piyā.


pli: Pucchāmi taṁ deva mahānubhāva,


pli: Manussabhūto kimakāsi puññaṁ;


pli: Kenāsi evaṁ jalitānubhāvo,


pli: Vaṇṇo ca te sabbadisā pabhāsatī”ti.


pli: So devaputto attamano,


pli: moggallānena pucchito;


pli: Pañhaṁ puṭṭho viyākāsi,


pli: yassa kammassidaṁ phalaṁ.


pli: “Satisamuppādakaro,


pli: dvāre kakkaṭako ṭhito;


pli: Niṭṭhito jātarūpassa,


pli: sobhati dasapādako.


pli: Tena metādiso vaṇṇo,


pli: tena me idha mijjhati;


pli: Uppajjanti ca me bhogā,


pli: Akkhāmi te bhikkhu mahānubhāva,


pli: Manussabhūto yamakāsi puññaṁ;


pli: Tenamhi evaṁ jalitānubhāvo,


pli: Vaṇṇo ca me sabbadisā pabhāsatī”ti.


pli: Kakkaṭakarasadāyakavimānaṁ catutthaṁ.


pli: (Anantaraṁ pañcavimānaṁ yathā kakkaṭakarasadāyakavimānaṁ tathā vitthāretabbaṁ.)


pli: Vimānavatthu


pli: Purisavimāna


pli: Mahārathavagga


pli: 5. Dvārapālavimānavatthu


pli: “Uccamidaṁ maṇithūṇaṁ vimānaṁ,


pli: Samantato dvādasa yojanāni;


pli: Kūṭāgārā sattasatā uḷārā,


pli: Veḷuriyathambhā rucakatthatā subhā.


pli: Tatthacchasi pivasi khādasi ca,


pli: Dibbā ca vīṇā pavadanti vagguṁ;


pli: Dibbā rasā kāmaguṇettha pañca,


pli: Nāriyo ca naccanti suvaṇṇachannā.


pli: Kena tetādiso vaṇṇo,


pli: Vaṇṇo ca te sabbadisā pabhāsatī”ti.


pli: So devaputto attamano,


pli: moggallānena pucchito;


pli: Pañhaṁ puṭṭho viyākāsi,


pli: yassa kammassidaṁ phalaṁ.


pli: “Dibbaṁ mamaṁ vassasahassamāyu,


pli: Vācābhigītaṁ manasā pavattitaṁ;


pli: Ettāvatā ṭhassati puññakammo,


pli: Dibbehi kāmehi samaṅgibhūto.


pli: Tena metādiso vaṇṇo,


pli: Vaṇṇo ca me sabbadisā pabhāsatī”ti.


pli: Dvārapālavimānaṁ pañcamaṁ.


pli: Vimānavatthu


pli: Purisavimāna


pli: Mahārathavagga


pli: 6. Paṭhamakaraṇīyavimānavatthu


pli: “Uccamidaṁ maṇithūṇaṁ vimānaṁ,


pli: Samantato dvādasa yojanāni;


pli: Kūṭāgārā sattasatā uḷārā,


pli: Veḷuriyathambhā rucakatthatā subhā.


pli: Tatthacchasi pivasi khādasi ca,


pli: Dibbā ca vīṇā pavadanti vagguṁ;


pli: Dibbā rasā kāmaguṇettha pañca,


pli: Nāriyo ca naccanti suvaṇṇachannā.


pli: Kena tetādiso vaṇṇo,


pli: Vaṇṇo ca te sabbadisā pabhāsatī”ti.


pli: So devaputto attamano,


pli: yassa kammassidaṁ phalaṁ.


pli: “Karaṇīyāni puññāni,


pli: paṇḍitena vijānatā;


pli: Sammaggatesu buddhesu,


pli: yattha dinnaṁ mahapphalaṁ.


pli: Atthāya vata me buddho,


pli: araññā gāmamāgato;


pli: Tattha cittaṁ pasādetvā,


pli: tāvatiṁsūpago ahaṁ.


pli: Tena metādiso vaṇṇo,


pli: Vaṇṇo ca me sabbadisā pabhāsatī”ti.


pli: Paṭhamakaraṇīyavimānaṁ chaṭṭhaṁ.


pli: Vimānavatthu


pli: Purisavimāna


pli: Mahārathavagga


pli: 7. Dutiyakaraṇīyavimānavatthu


pli: “Uccamidaṁ maṇithūṇaṁ vimānaṁ,


pli: Samantato dvādasa yojanāni;


pli: Kūṭāgārā sattasatā uḷārā,


pli: Veḷuriyathambhā rucakatthatā subhā.


pli: Tatthacchasi pivasi khādasi ca,


pli: Dibbā ca vīṇā pavadanti vagguṁ;


pli: Dibbā rasā kāmaguṇettha pañca,


pli: Nāriyo ca naccanti suvaṇṇachannā.


pli: Kena tetādiso vaṇṇo,


pli: Vaṇṇo ca te sabbadisā pabhāsatī”ti.


pli: So devaputto attamano,


pli: yassa kammassidaṁ phalaṁ.


pli: “Karaṇīyāni puññāni,


pli: paṇḍitena vijānatā;


pli: Sammaggatesu bhikkhūsu,


pli: yattha dinnaṁ mahapphalaṁ.


pli: Atthāya vata me bhikkhu,


pli: araññā gāmamāgato;


pli: Tattha cittaṁ pasādetvā,


pli: tāvatiṁsūpago ahaṁ.


pli: Tena metādiso vaṇṇo,


pli: Vaṇṇo ca me sabbadisā pabhāsatī”ti.


pli: Dutiyakaraṇīyavimānaṁ sattamaṁ.


pli: Vimānavatthu


pli: Purisavimāna


pli: Mahārathavagga


pli: 8. Paṭhamasūcivimānavatthu


pli: “Uccamidaṁ maṇithūṇaṁ vimānaṁ,


pli: Samantato dvādasa yojanāni;


pli: Kūṭāgārā sattasatā uḷārā,


pli: Veḷuriyathambhā rucakatthatā subhā.


pli: Tatthacchasi pivasi khādasi ca,


pli: Dibbā ca vīṇā pavadanti vagguṁ;


pli: Dibbā rasā kāmaguṇettha pañca,


pli: Nāriyo ca naccanti suvaṇṇachannā.


pli: Kena tetādiso vaṇṇo,


pli: Vaṇṇo ca te sabbadisā pabhāsatī”ti.


pli: So devaputto attamano,


pli: yassa kammassidaṁ phalaṁ.


pli: “Yaṁ dadāti na taṁ hoti,


pli: Yañceva dajjā tañceva seyyo;


pli: Sūci dinnā sūcimeva seyyo.


pli: Tena metādiso vaṇṇo,


pli: Vaṇṇo ca me sabbadisā pabhāsatī”ti.


pli: Paṭhamasūcivimānaṁ aṭṭhamaṁ.


pli: Vimānavatthu


pli: Purisavimāna


pli: Mahārathavagga


pli: 9. Dutiyasūcivimānavatthu


pli: “Uccamidaṁ maṇithūṇaṁ vimānaṁ,


pli: Samantato dvādasa yojanāni;


pli: Kūṭāgārā sattasatā uḷārā,


pli: Veḷuriyathambhā rucakatthatā subhā.


pli: Tatthacchasi pivasi khādasi ca,


pli: Dibbā ca vīṇā pavadanti vagguṁ;


pli: Dibbā rasā kāmaguṇettha pañca,


pli: Nāriyo ca naccanti suvaṇṇachannā.


pli: Kena tetādiso vaṇṇo,


pli: Vaṇṇo ca te sabbadisā pabhāsatī”ti.


pli: So devaputto attamano,


pli: yassa kammassidaṁ phalaṁ.


pli: “Ahaṁ manussesu manussabhūto,


pli: Purimajātiyā manussaloke.


pli: Addasaṁ virajaṁ bhikkhuṁ,


pli: vippasannamanāvilaṁ;


pli: Tassa adāsahaṁ sūciṁ,


pli: pasanno sehi pāṇibhi.


pli: Tena metādiso vaṇṇo,


pli: Vaṇṇo ca me sabbadisā pabhāsatī”ti.


pli: Dutiyasūcivimānaṁ navamaṁ.


pli: Vimānavatthu


pli: Itthivimāna


pli: Pīṭhavagga


pli: 6. Paṭhamanāvāvimānavatthu


pli: “Suvaṇṇacchadanaṁ nāvaṁ,


pli: Nāri āruyha tiṭṭhasi;


pli: Ogāhasi pokkharaṇiṁ,


pli: Padmaṁ chindasi pāṇinā.


pli: Kena tetādiso vaṇṇo,


pli: kena te idha mijjhati;


pli: Uppajjanti ca te bhogā,


pli: ye keci manaso piyā.


pli: Pucchāmi taṁ devi mahānubhāve,


pli: Manussabhūtā kimakāsi puññaṁ;


pli: Kenāsi evaṁ jalitānubhāvā,


pli: Vaṇṇo ca te sabbadisā pabhāsatī”ti.


pli: Sā devatā attamanā,


pli: moggallānena pucchitā;


pli: Pañhaṁ puṭṭhā viyākāsi,


pli: yassa kammassidaṁ phalaṁ.


pli: “Ahaṁ manussesu manussabhūtā,


pli: Purimāya jātiyā manussaloke;


pli: Disvāna bhikkhū tasite kilante,


pli: Uṭṭhāya pātuṁ udakaṁ adāsiṁ.


pli: Yo ve kilantāna pipāsitānaṁ,


pli: Uṭṭhāya pātuṁ udakaṁ dadāti;


pli: Sītodakā tassa bhavanti najjo,


pli: Pahūtamalyā bahupuṇḍarīkā.


pli: Taṁ āpagā anupariyanti sabbadā,


pli: Sītodakā vālukasanthatā nadī;


pli: Ambā ca sālā tilakā ca jambuyo,


pli: Uddālakā pāṭaliyo ca phullā.


pli: Taṁ bhūmibhāgehi upetarūpaṁ,


pli: Vimānaseṭṭhaṁ bhusa sobhamānaṁ;


pli: Tassīdha kammassa ayaṁ vipāko,


pli: Etādisaṁ puññakatā labhanti.


pli: Tena metādiso vaṇṇo,


pli: tena me idha mijjhati;


pli: Uppajjanti ca me bhogā,


pli: ye keci manaso piyā.


pli: Akkhāmi te bhikkhu mahānubhāva,


pli: Manussabhūtā yamakāsi puññaṁ;


pli: Tenamhi evaṁ jalitānubhāvā,


pli: Vaṇṇo ca me sabbadisā pabhāsatī”ti.


pli: Paṭhamanāvāvimānaṁ chaṭṭhaṁ.


pli: Vimānavatthu


pli: Purisavimāna


pli: Mahārathavagga


pli: 10. Paṭhamanāgavimānavatthu


pli: “Susukkakhandhaṁ abhiruyha nāgaṁ,


pli: Akācinaṁ dantiṁ baliṁ mahājavaṁ;


pli: Abhiruyha gajavaraṁ sukappitaṁ,


pli: Idhāgamā vehāyasaṁ antalikkhe.


pli: Nāgassa dantesu duvesu nimmitā,


pli: Acchodakā paduminiyo suphullā;


pli: Padumesu ca tūriyagaṇā pavajjare,


pli: Imā ca naccanti manoharāyo.


pli: Deviddhipattosi mahānubhāvo,


pli: Manussabhūto kimakāsi puññaṁ;


pli: Kenāsi evaṁ jalitānubhāvo,


pli: Vaṇṇo ca te sabbadisā pabhāsatī”ti.


pli: So devaputto attamano,


pli: moggallānena pucchito;


pli: Pañhaṁ puṭṭho viyākāsi,


pli: yassa kammassidaṁ phalaṁ.


pli: “Aṭṭheva muttapupphāni,


pli: kassapassa mahesino;


pli: Thūpasmiṁ abhiropesiṁ,


pli: pasanno sehi pāṇibhi.


pli: Tena metādiso vaṇṇo,


pli: vaṇṇo ca me sabbadisā pabhāsatī”ti.


pli: Paṭhamanāgavimānaṁ dasamaṁ.


pli: Vimānavatthu


pli: Purisavimāna


pli: Mahārathavagga


pli: 11. Dutiyanāgavimānavatthu


pli: “Mahantaṁ nāgaṁ abhiruyha,


pli: Sabbasetaṁ gajuttamaṁ;


pli: Vanā vanaṁ anupariyāsi,


pli: Nārīgaṇapurakkhato;


pli: Obhāsento disā sabbā,


pli: Osadhī viya tārakā.


pli: Kena tetādiso vaṇṇo,


pli: Vaṇṇo ca te sabbadisā pabhāsatī”ti.


pli: So devaputto attamano,


pli: vaṅgīseneva pucchito;


pli: Pañhaṁ puṭṭho viyākāsi,


pli: yassa kammassidaṁ phalaṁ.


pli: “Ahaṁ manussesu manussabhūto,


pli: Upāsako cakkhumato ahosiṁ;


pli: Pāṇātipātā virato ahosiṁ,


pli: Loke adinnaṁ parivajjayissaṁ.


pli: Amajjapo no ca musā abhāṇiṁ,


pli: Sakena dārena ca tuṭṭho ahosiṁ;


pli: Annañca pānañca pasannacitto,


pli: Sakkacca dānaṁ vipulaṁ adāsiṁ.


pli: Tena metādiso vaṇṇo,


pli: vaṇṇo ca me sabbadisā pabhāsatī”ti.


pli: Dutiyanāgavimānaṁ ekādasamaṁ.


pli: Vimānavatthu


pli: Purisavimāna


pli: Mahārathavagga


pli: 12. Tatiyanāgavimānavatthu


pli: “Ko nu dibbena yānena,


pli: sabbasetena hatthinā;


pli: Tūriyatāḷitanigghoso,


pli: antalikkhe mahīyati.


pli: Devatā nusi gandhabbo,


pli: adu sakko purindado;


pli: Ajānantā taṁ pucchāma,


pli: kathaṁ jānemu taṁ mayan”ti.


pli: “Namhi devo na gandhabbo,


pli: nāpi sakko purindado;


pli: Sudhammā nāma ye devā,


pli: tesaṁ aññataro ahan”ti.


pli: “Pucchāma devaṁ sudhammaṁ,


pli: Puthuṁ katvāna añjaliṁ;


pli: Kiṁ katvā mānuse kammaṁ,


pli: Sudhammaṁ upapajjatī”ti.


pli: “Ucchāgāraṁ tiṇāgāraṁ,


pli: vatthāgārañca yo dade;


pli: Tiṇṇaṁ aññataraṁ datvā,


pli: sudhammaṁ upapajjatī”ti.


pli: Tatiyanāgavimānaṁ dvādasamaṁ.


pli: Vimānavatthu


pli: Purisavimāna


pli: Mahārathavagga


pli: 13. Cūḷarathavimānavatthu


pli: “Daḷhadhammā nisārassa,


pli: dhanuṁ olubbha tiṭṭhasi;


pli: Khattiyo nusi rājañño,


pli: adu luddo vanecaro”ti.


pli: “Assakādhipatissāhaṁ,


pli: bhante putto vanecaro;


pli: Nāmaṁ me bhikkhu te brūmi,


pli: sujāto iti maṁ vidū.


pli: Mige gavesamānohaṁ,


pli: Ogāhanto brahāvanaṁ;


pli: Migaṁ tañceva nāddakkhiṁ,


pli: Tañca disvā ṭhito ahan”ti.


pli: “Svāgataṁ te mahāpuñña,


pli: atho te adurāgataṁ;


pli: Etto udakamādāya,


pli: pāde pakkhālayassu te.


pli: Idampi pānīyaṁ sītaṁ,


pli: ābhataṁ girigabbharā;


pli: Rājaputta tato pitvā,


pli: santhatasmiṁ upāvisā”ti.


pli: “Kalyāṇī vata te vācā,


pli: Savanīyā mahāmuni;


pli: Nelā atthavatī vaggu,


pli: Mantvā atthañca bhāsasi.


pli: Kā te rati vane viharato,


pli: Isinisabha vadehi puṭṭho;


pli: Tava vacanapathaṁ nisāmayitvā,


pli: Atthadhammapadaṁ samācaremase”ti.


pli: “Ahiṁsā sabbapāṇīnaṁ,


pli: kumāramhāka ruccati;


pli: Theyyā ca aticārā ca,


pli: majjapānā ca ārati.


pli: Ārati samacariyā ca,


pli: bāhusaccaṁ kataññutā;


pli: Diṭṭheva dhamme pāsaṁsā,


pli: dhammā ete pasaṁsiyāti.


pli: Santike maraṇaṁ tuyhaṁ,


pli: oraṁ māsehi pañcahi;


pli: Rājaputta vijānāhi,


pli: attānaṁ parimocayā”ti.


pli: “Katamaṁ svāhaṁ janapadaṁ gantvā,


pli: Kiṁ kammaṁ kiñca porisaṁ;


pli: Kāya vā pana vijjāya,


pli: Bhaveyyaṁ ajarāmaro”ti.


pli: “Na vijjate so padeso,


pli: kammaṁ vijjā ca porisaṁ;


pli: Yattha gantvā bhave macco,


pli: rājaputtājarāmaro.


pli: Mahaddhanā mahābhogā,


pli: raṭṭhavantopi khattiyā;


pli: Pahūtadhanadhaññāse,


pli: tepi no ajarāmarā.


pli: Yadi te sutā andhakaveṇḍuputtā,


pli: Sūrā vīrā vikkantappahārino;


pli: Tepi āyukkhayaṁ pattā,


pli: Viddhastā sassatīsamā.


pli: Khattiyā brāhmaṇā vessā,


pli: suddā caṇḍālapukkusā;


pli: Ete caññe ca jātiyā,


pli: Ye mantaṁ parivattenti,


pli: chaḷaṅgaṁ brahmacintitaṁ;


pli: Ete caññe ca vijjāya,


pli: Isayo cāpi ye santā,


pli: saññatattā tapassino;


pli: Sarīraṁ tepi kālena,


pli: vijahanti tapassino.


pli: Bhāvitattāpi arahanto,


pli: katakiccā anāsavā;


pli: Nikkhipanti imaṁ dehaṁ,


pli: puññapāpaparikkhayā”ti.


pli: “Subhāsitā atthavatī,


pli: gāthāyo te mahāmuni;


pli: Nijjhattomhi subhaṭṭhena,


pli: tvañca me saraṇaṁ bhavā”ti.


pli: “Mā maṁ tvaṁ saraṇaṁ gaccha,


pli: tameva saraṇaṁ vaja;


pli: Sakyaputtaṁ mahāvīraṁ,


pli: yamahaṁ saraṇaṁ gato”ti.


pli: “Katarasmiṁ so janapade,


pli: satthā tumhāka mārisa;


pli: Ahampi daṭṭhuṁ gacchissaṁ,


pli: jinaṁ appaṭipuggalan”ti.


pli: “Puratthimasmiṁ janapade,


pli: okkākakulasambhavo;


pli: Tatthāsi purisājañño,


pli: so ca kho parinibbuto”ti.


pli: “Sace hi buddho tiṭṭheyya,


pli: Satthā tumhāka mārisa;


pli: Yojanāni sahassāni,


pli: Gaccheyyaṁ payirupāsituṁ.


pli: Yato ca kho parinibbuto,


pli: Nibbutampi mahāvīraṁ,


pli: gacchāmi saraṇaṁ ahaṁ.


pli: Upemi saraṇaṁ buddhaṁ,


pli: dhammañcāpi anuttaraṁ;


pli: Saṅghañca naradevassa,


pli: Pāṇātipātā viramāmi khippaṁ,


pli: Loke adinnaṁ parivajjayāmi;


pli: Amajjapo no ca musā bhaṇāmi,


pli: Sakena dārena ca homi tuṭṭho”ti.


pli: “Sahassaraṁsīva yathā mahappabho,


pli: Disaṁ yathā bhāti nabhe anukkamaṁ;


pli: Tathāpakāro tavāyaṁ mahāratho,


pli: Samantato yojanasattamāyato.


pli: Suvaṇṇapaṭṭehi samantamotthaṭo,


pli: Urassa muttāhi maṇīhi cittito;


pli: Lekhā suvaṇṇassa ca rūpiyassa ca,


pli: Sobhenti veḷuriyamayā sunimmitā.


pli: Sīsañcidaṁ veḷuriyassa nimmitaṁ,


pli: Yugañcidaṁ lohitakāya cittitaṁ;


pli: Yuttā suvaṇṇassa ca rūpiyassa ca,


pli: Sobhanti assā ca ime manojavā.


pli: So tiṭṭhasi hemarathe adhiṭṭhito,


pli: Devānamindova sahassavāhano;


pli: Pucchāmi tāhaṁ yasavanta kovidaṁ,


pli: Kathaṁ tayā laddho ayaṁ uḷāro”ti.


pli: “Sujāto nāmahaṁ bhante,


pli: rājaputto pure ahuṁ;


pli: Tvañca maṁ anukampāya,


pli: saññamasmiṁ nivesayi.


pli: Khīṇāyukañca maṁ ñatvā,


pli: sarīraṁ pādāsi satthuno;


pli: Imaṁ sujāta pūjehi,


pli: taṁ te atthāya hehiti.


pli: Tāhaṁ gandhehi mālehi,


pli: pūjayitvā samuyyuto;


pli: Pahāya mānusaṁ dehaṁ,


pli: upapannomhi nandanaṁ.


pli: Nandane ca vane ramme,


pli: nānādijagaṇāyute;


pli: Ramāmi naccagītehi,


pli: accharāhi purakkhato”ti.


pli: Cūḷarathavimānaṁ terasamaṁ.


pli: Vimānavatthu


pli: Purisavimāna


pli: Mahārathavagga


pli: 14. Mahārathavimānavatthu


pli: “Sahassayuttaṁ hayavāhanaṁ subhaṁ,


pli: Āruyhimaṁ sandanaṁ nekacittaṁ;


pli: Uyyānabhūmiṁ abhito anukkamaṁ,


pli: Purindado bhūtapatīva vāsavo.


pli: Sovaṇṇamayā te rathakubbarā ubho,


pli: Phalehi aṁsehi atīva saṅgatā;


pli: Sujātagumbā naravīraniṭṭhitā,


pli: Virocatī pannaraseva cando.


pli: Suvaṇṇajālāvatato ratho ayaṁ,


pli: Bahūhi nānāratanehi cittito;


pli: Sunandighoso ca subhassaro ca,


pli: Virocatī cāmarahatthabāhubhi.


pli: Imā ca nābhyo manasābhinimmitā,


pli: Rathassa pādantaramajjhabhūsitā;


pli: Imā ca nābhyo satarājicittitā,


pli: Sateratā vijjurivappabhāsare.


pli: Anekacittāvatato ratho ayaṁ,


pli: Puthū ca nemī ca sahassaraṁsiko;


pli: Tesaṁ saro suyyati vaggurūpo,


pli: Pañcaṅgikaṁ tūriyamivappavāditaṁ.


pli: Sirasmiṁ cittaṁ maṇicandakappitaṁ,


pli: Sadā visuddhaṁ ruciraṁ pabhassaraṁ;


pli: Suvaṇṇarājīhi atīva saṅgataṁ,


pli: Veḷuriyarājīva atīva sobhati.


pli: Ime ca vāḷī maṇicandakappitā,


pli: Ārohakambū sujavā brahūpamā;


pli: Brahā mahantā balino mahājavā,


pli: Mano tavaññāya tatheva siṁsare.


pli: Ime ca sabbe sahitā catukkamā,


pli: Mano tavaññāya tatheva siṁsare;


pli: Samaṁ vahantī mudukā anuddhatā,


pli: Āmodamānā turagānamuttama.


pli: Dhunanti vagganti patanti cambare,


pli: Abbhuddhunantā sukate piḷandhane;


pli: Rathassa ghoso apiḷandhanāna ca,


pli: Khurassa nādo abhihiṁsanāya ca;


pli: Ghoso suvaggū samitassa suyyati,


pli: Gandhabbatūriyāni vicitrasaṁvane.


pli: Rathe ṭhitā tā migamandalocanā,


pli: Āḷārapamhā hasitā piyaṁvadā;


pli: Veḷuriyajālāvatatā tanucchavā,


pli: Sadeva gandhabbasūraggapūjitā.


pli: Tā rattarattambarapītavāsasā,


pli: Visālanettā abhirattalocanā;


pli: Kule sujātā sutanū sucimhitā,


pli: Rathe ṭhitā pañjalikā upaṭṭhitā.


pli: Tā kambukeyūradharā suvāsasā,


pli: Sumajjhimā ūruthanūpapannā;


pli: Vaṭṭaṅguliyo sumukhā sudassanā,


pli: Aññā suveṇī susu missakesiyo,


pli: Samaṁ vibhattāhi pabhassarāhi ca;


pli: Anubbatā tā tava mānase ratā,


pli: Āveḷiniyo padumuppalacchadā,


pli: Alaṅkatā candanasāravāsitā;


pli: Tā māliniyo padumuppalacchadā,


pli: Kaṇṭhesu te yāni piḷandhanāni,


pli: Hatthesu pādesu tatheva sīse;


pli: Obhāsayantī dasa sabbaso disā,


pli: Abbhuddayaṁ sāradikova bhāṇumā.


pli: Vātassa vegena ca sampakampitā,


pli: Bhujesu mālā apiḷandhanāni ca;


pli: Muñcanti ghosaṁ ruciraṁ suciṁ subhaṁ,


pli: Sabbehi viññūhi sutabbarūpaṁ.


pli: Uyyānabhūmyā ca duvaddhato ṭhitā,


pli: Rathā ca nāgā tūriyāni ca saro;


pli: Tameva devinda pamodayanti,


pli: Vīṇā yathā pokkharapattabāhubhi.


pli: Imāsu vīṇāsu bahūsu vaggūsu,


pli: Manuññarūpāsu hadayeritaṁ pītiṁ;


pli: Pavajjamānāsu atīva accharā,


pli: Bhamanti kaññā padumesu sikkhitā.


pli: Yadā ca gītāni ca vāditāni ca,


pli: Naccāni cimāni samenti ekato;


pli: Athettha naccanti athettha accharā,


pli: Obhāsayantī ubhato varitthiyo.


pli: So modasi tūriyagaṇappabodhano,


pli: Mahīyamāno vajirāvudhoriva;


pli: Manuññarūpāsu hadayeritaṁ pītiṁ.


pli: Kiṁ tvaṁ pure kammamakāsi attanā,


pli: Manussabhūto purimāya jātiyā;


pli: Uposathaṁ kaṁ vā tuvaṁ upāvasi,


pli: Kaṁ dhammacariyaṁ vatamābhirocayi.


pli: Nayīdamappassa katassa kammuno,


pli: Pubbe suciṇṇassa uposathassa vā;


pli: Iddhānubhāvo vipulo ayaṁ tava,


pli: Yaṁ devasaṅghaṁ abhirocase bhusaṁ.


pli: Dānassa te idaṁ phalaṁ,


pli: atho sīlassa vā pana;


pli: Atho añjalikammassa,


pli: taṁ me akkhāhi pucchito”ti.


pli: So devaputto attamano,


pli: moggallānena pucchito;


pli: Pañhaṁ puṭṭho viyākāsi,


pli: yassa kammassidaṁ phalanti.


pli: “Jitindriyaṁ buddhamanomanikkamaṁ,


pli: Naruttamaṁ kassapamaggapuggalaṁ;


pli: Avāpurantaṁ amatassa dvāraṁ,


pli: Devātidevaṁ satapuññalakkhaṇaṁ.


pli: Tamaddasaṁ kuñjaramoghatiṇṇaṁ,


pli: Suvaṇṇasiṅgīnadabimbasādisaṁ;


pli: Disvāna taṁ khippamahuṁ sucīmano,


pli: Tameva disvāna subhāsitaddhajaṁ.


pli: Tamannapānaṁ athavāpi cīvaraṁ,


pli: Suciṁ paṇītaṁ rasasā upetaṁ;


pli: Pupphābhikkiṇamhi sake nivesane,


pli: Patiṭṭhapesiṁ sa asaṅgamānaso.


pli: Tamannapānena ca cīvarena ca,


pli: Khajjena bhojjena ca sāyanena ca;


pli: Santappayitvā dvipadānamuttamaṁ,


pli: So saggaso devapure ramāmahaṁ.


pli: Etenupāyena imaṁ niraggaḷaṁ,


pli: Yaññaṁ yajitvā tividhaṁ visuddhaṁ;


pli: Pahāyahaṁ mānusakaṁ samussayaṁ,


pli: Indūpamo devapure ramāmahaṁ.


pli: Āyuñca vaṇṇañca sukhaṁ balañca,


pli: Paṇītarūpaṁ abhikaṅkhatā muni;


pli: Annañca pānañca bahuṁ susaṅkhataṁ,


pli: Patiṭṭhapetabbamasaṅgamānase.


pli: Nayimasmiṁ loke parasmiṁ vā pana,


pli: Buddhena seṭṭho va samo va vijjati;


pli: Āhuneyyānaṁ paramāhutiṁ gato,


pli: Puññatthikānaṁ vipulapphalesinan”ti.


pli: Mahārathavimānaṁ cuddasamaṁ.


pli: Mahārathavaggo pañcamo.


pli: Tassuddānaṁ


pli: Maṇḍūko revatī chatto,


pli: Kakkaṭo dvārapālako;


pli: Dve karaṇīyā dve sūci,


pli: Tayo nāgā ca dve rathā;


pli: Purisānaṁ paṭhamo vaggo pavuccatīti.


pli: Bhāṇavāraṁ tatiyaṁ.


pli: Vimānavatthu


pli: Purisavimāna


pli: Pāyāsivagga


pli: 1. Paṭhamaagāriyavimānavatthu


pli: “Yathā vanaṁ cittalataṁ pabhāsati,


pli: Uyyānaseṭṭhaṁ tidasānamuttamaṁ;


pli: Tathūpamaṁ tuyhamidaṁ vimānaṁ,


pli: Obhāsayaṁ tiṭṭhati antalikkhe.


pli: Deviddhipattosi mahānubhāvo,


pli: Manussabhūto kimakāsi puññaṁ;


pli: Kenāsi evaṁ jalitānubhāvo,


pli: Vaṇṇo ca te sabbadisā pabhāsatī”ti.


pli: So devaputto attamano,


pli: moggallānena pucchito;


pli: Pañhaṁ puṭṭho viyākāsi,


pli: yassa kammassidaṁ phalaṁ.


pli: “Ahañca bhariyā ca manussaloke,


pli: Opānabhūtā gharamāvasimha;


pli: Annañca pānañca pasannacittā,


pli: Sakkacca dānaṁ vipulaṁ adamha.


pli: Tena metādiso vaṇṇo,


pli: Vaṇṇo ca me sabbadisā pabhāsatī”ti.


pli: Paṭhamaagāriyavimānaṁ paṭhamaṁ.


pli: Vimānavatthu


pli: Purisavimāna


pli: Pāyāsivagga


pli: 2. Dutiyaagāriyavimānavatthu


pli: “Yathā vanaṁ cittalataṁ pabhāsati,


pli: Uyyānaseṭṭhaṁ tidasānamuttamaṁ;


pli: Tathūpamaṁ tuyhamidaṁ vimānaṁ,


pli: Obhāsayaṁ tiṭṭhati antalikkhe.


pli: Deviddhipattosi mahānubhāvo,


pli: Manussabhūto kimakāsi puññaṁ;


pli: Kenāsi evaṁ jalitānubhāvo,


pli: Vaṇṇo ca te sabbadisā pabhāsatī”ti.


pli: So devaputto attamano,


pli: yassa kammassidaṁ phalaṁ.


pli: “Ahañca bhariyā ca manussaloke,


pli: Opānabhūtā gharamāvasimha;


pli: Annañca pānañca pasannacittā,


pli: Sakkacca dānaṁ vipulaṁ adamha.


pli: Tena metādiso vaṇṇo,


pli: Vaṇṇo ca me sabbadisā pabhāsatī”ti.


pli: Dutiyaagāriyavimānaṁ dutiyaṁ.


pli: Vimānavatthu


pli: Purisavimāna


pli: Pāyāsivagga


pli: 3. Phaladāyakavimānavatthu


pli: “Uccamidaṁ maṇithūṇaṁ vimānaṁ,


pli: Samantato soḷasa yojanāni;


pli: Kūṭāgārā sattasatā uḷārā,


pli: Veḷuriyathambhā rucakatthatā subhā.


pli: Tatthacchasi pivasi khādasi ca,


pli: Dibbā ca vīṇā pavadanti vagguṁ;


pli: Aṭṭhaṭṭhakā sikkhitā sādhurūpā,


pli: Dibbā ca kaññā tidasacarā uḷārā;


pli: Naccanti gāyanti pamodayanti.


pli: Deviddhipattosi mahānubhāvo,


pli: Manussabhūto kimakāsi puññaṁ;


pli: Kenāsi evaṁ jalitānubhāvo,


pli: Vaṇṇo ca te sabbadisā pabhāsatī”ti.


pli: So devaputto attamano,


pli: Yassa kammassidaṁ phalaṁ.


pli: “Phaladāyī phalaṁ vipulaṁ labhati,


pli: Dadamujugatesu pasannamānaso;


pli: So hi pamodati saggagato tidive,


pli: Anubhoti ca puññaphalaṁ vipulaṁ.


pli: Tavevāhaṁ mahāmuni,


pli: Adāsiṁ caturo phale.


pli: Tasmā hi phalaṁ alameva dātuṁ,


pli: Niccaṁ manussena sukhatthikena;


pli: Dibbāni vā patthayatā sukhāni,


pli: Manussasobhaggatamicchatā vā.


pli: Tena metādiso vaṇṇo,


pli: Vaṇṇo ca me sabbadisā pabhāsatī”ti.


pli: Phaladāyakavimānaṁ tatiyaṁ.


pli: Vimānavatthu


pli: Purisavimāna


pli: Pāyāsivagga


pli: 4. Paṭhamaupassayadāyakavimānavatthu


pli: “Cando yathā vigatavalāhake nabhe,


pli: Obhāsayaṁ gacchati antalikkhe;


pli: Tathūpamaṁ tuyhamidaṁ vimānaṁ,


pli: Obhāsayaṁ tiṭṭhati antalikkhe.


pli: Deviddhipattosi mahānubhāvo,


pli: Manussabhūto kimakāsi puññaṁ;


pli: Kenāsi evaṁ jalitānubhāvo,


pli: Vaṇṇo ca te sabbadisā pabhāsatī”ti.


pli: So devaputto attamano,


pli: yassa kammassidaṁ phalaṁ.


pli: “Ahañca bhariyā ca manussaloke,


pli: Upassayaṁ arahato adamha;


pli: Annañca pānañca pasannacittā,


pli: Sakkacca dānaṁ vipulaṁ adamha.


pli: Tena metādiso vaṇṇo,


pli: Vaṇṇo ca me sabbadisā pabhāsatī”ti.


pli: Paṭhamaupassayadāyakavimānaṁ catutthaṁ.


pli: Vimānavatthu


pli: Purisavimāna


pli: Pāyāsivagga


pli: 5. Dutiyaupassayadāyakavimānavatthu


pli: Suriyo yathā vigatavalāhake nabhe,


pli: (Yathā purimavimānaṁ tathā vitthāretabbaṁ.)


pli: “Tena metādiso vaṇṇo,


pli: Dutiyaupassayadāyakavimānaṁ pañcamaṁ.


pli: Itthivimāna


pli: Pīṭhavagga


pli: 7. Dutiyanāvāvimānavatthu


pli: “Suvaṇṇacchadanaṁ nāvaṁ,


pli: Nāri āruyha tiṭṭhasi;


pli: Ogāhasi pokkharaṇiṁ,


pli: Padmaṁ chindasi pāṇinā.


pli: Kena tetādiso vaṇṇo,


pli: kena te idha mijjhati;


pli: Uppajjanti ca te bhogā,


pli: ye keci manaso piyā.


pli: Pucchāmi taṁ devi mahānubhāve,


pli: Manussabhūtā kimakāsi puññaṁ;


pli: Kenāsi evaṁ jalitānubhāvā,


pli: Vaṇṇo ca te sabbadisā pabhāsatī”ti.


pli: Sā devatā attamanā,


pli: moggallānena pucchitā;


pli: Pañhaṁ puṭṭhā viyākāsi,


pli: yassa kammassidaṁ phalaṁ.


pli: “Ahaṁ manussesu manussabhūtā,


pli: Purimāya jātiyā manussaloke;


pli: Disvāna bhikkhuṁ tasitaṁ kilantaṁ,


pli: Uṭṭhāya pātuṁ udakaṁ adāsiṁ.


pli: Yo ve kilantassa pipāsitassa,


pli: Uṭṭhāya pātuṁ udakaṁ dadāti;


pli: Sītodakā tassa bhavanti najjo,


pli: Pahūtamalyā bahupuṇḍarīkā.


pli: Taṁ āpagā anupariyanti sabbadā,


pli: Sītodakā vālukasanthatā nadī;


pli: Ambā ca sālā tilakā ca jambuyo,


pli: Uddālakā pāṭaliyo ca phullā.


pli: Taṁ bhūmibhāgehi upetarūpaṁ,


pli: Vimānaseṭṭhaṁ bhusa sobhamānaṁ;


pli: Tassīdha kammassa ayaṁ vipāko,


pli: Etādisaṁ puññakatā labhanti.


pli: Tena metādiso vaṇṇo,


pli: tena me idha mijjhati;


pli: Uppajjanti ca me bhogā,


pli: ye keci manaso piyā.


pli: Akkhāmi te bhikkhu mahānubhāva,


pli: Manussabhūtā yamakāsi puññaṁ;


pli: Tenamhi evaṁ jalitānubhāvā,


pli: Vaṇṇo ca me sabbadisā pabhāsatī”ti.


pli: Dutiyanāvāvimānaṁ sattamaṁ.


pli: Vimānavatthu


pli: Purisavimāna


pli: Pāyāsivagga


pli: 6. Bhikkhādāyakavimānavatthu


pli: “Uccamidaṁ maṇithūṇaṁ vimānaṁ,


pli: Samantato dvādasa yojanāni;


pli: Kūṭāgārā sattasatā uḷārā,


pli: Veḷuriyathambhā rucakatthatā subhā.


pli: Deviddhipattosi mahānubhāvo,


pli: Manussabhūto kimakāsi puññaṁ;


pli: Kenāsi evaṁ jalitānubhāvo,


pli: Vaṇṇo ca te sabbadisā pabhāsatī”ti.


pli: So devaputto attamano,


pli: yassa kammassidaṁ phalaṁ.


pli: “Ahaṁ manussesu manussabhūto,


pli: Disvāna bhikkhuṁ tasitaṁ kilantaṁ;


pli: Ekāhaṁ bhikkhaṁ paṭipādayissaṁ,


pli: Samaṅgi bhattena tadā akāsiṁ.


pli: Tena metādiso vaṇṇo,


pli: Vaṇṇo ca me sabbadisā pabhāsatī”ti.


pli: Bhikkhādāyakavimānaṁ chaṭṭhaṁ.


pli: Vimānavatthu


pli: Purisavimāna


pli: Pāyāsivagga


pli: 7. Yavapālakavimānavatthu


pli: “Uccamidaṁ maṇithūṇaṁ vimānaṁ,


pli: Ahosiṁ yavapālako;


pli: Addasaṁ virajaṁ bhikkhuṁ,


pli: Vippasannamanāvilaṁ.


pli: Tassa adāsahaṁ bhāgaṁ,


pli: pasanno sehi pāṇibhi;


pli: Kummāsapiṇḍaṁ datvāna,


pli: modāmi nandane vane.


pli: Yavapālakavimānaṁ sattamaṁ.


pli: 8. Paṭhamakuṇḍalīvimānavatthu


pli: “Alaṅkato malyadharo suvattho,


pli: Sukuṇḍalī kappitakesamassu;


pli: Āmuttahatthābharaṇo yasassī,


pli: Dibbe vimānamhi yathāpi candimā.


pli: Dibbā ca vīṇā pavadanti vagguṁ,


pli: Aṭṭhaṭṭhakā sikkhitā sādhurūpā;


pli: Dibbā ca kaññā tidasacarā uḷārā,


pli: Naccanti gāyanti pamodayanti.


pli: Deviddhipattosi mahānubhāvo,


pli: Manussabhūto kimakāsi puññaṁ;


pli: Kenāsi evaṁ jalitānubhāvo,


pli: Vaṇṇo ca te sabbadisā pabhāsatī”ti.


pli: So devaputto attamano,


pli: yassa kammassidaṁ phalaṁ.


pli: “Ahaṁ manussesu manussabhūto,


pli: Disvāna samaṇe sīlavante;


pli: Sampannavijjācaraṇe yasassī,


pli: Bahussute taṇhakkhayūpapanne;


pli: Annañca pānañca pasannacitto,


pli: Sakkacca dānaṁ vipulaṁ adāsiṁ.


pli: Tena metādiso vaṇṇo,


pli: Vaṇṇo ca me sabbadisā pabhāsatī”ti.


pli: Paṭhamakuṇḍalīvimānaṁ aṭṭhamaṁ.


pli: Vimānavatthu


pli: Purisavimāna


pli: Pāyāsivagga


pli: 9. Dutiyakuṇḍalīvimānavatthu


pli: “Alaṅkato malyadharo suvattho,


pli: Sukuṇḍalī kappitakesamassu;


pli: Āmuttahatthābharaṇo yasassī,


pli: Dibbe vimānamhi yathāpi candimā.


pli: Dibbā ca vīṇā pavadanti vagguṁ,


pli: Aṭṭhaṭṭhakā sikkhitā sādhurūpā;


pli: Dibbā ca kaññā tidasacarā uḷārā,


pli: Naccanti gāyanti pamodayanti.


pli: Deviddhipattosi mahānubhāvo,


pli: Manussabhūto kimakāsi puññaṁ;


pli: Kenāsi evaṁ jalitānubhāvo,


pli: Vaṇṇo ca te sabbadisā pabhāsatī”ti.


pli: So devaputto attamano,


pli: yassa kammassidaṁ phalaṁ.


pli: “Ahaṁ manussesu manussabhūto,


pli: Disvāna samaṇe sādhurūpe;


pli: Sampannavijjācaraṇe yasassī,


pli: Bahussute sīlavante pasanne;


pli: Annañca pānañca pasannacitto,


pli: Sakkacca dānaṁ vipulaṁ adāsiṁ.


pli: Tena metādiso vaṇṇo,


pli: Vaṇṇo ca me sabbadisā pabhāsatī”ti.


pli: Dutiyakuṇḍalīvimānaṁ navamaṁ.


pli: Vimānavatthu


pli: Purisavimāna


pli: Pāyāsivagga


pli: 10. (Uttara) Pāyāsivimānavatthu


pli: “Yā devarājassa sabhā sudhammā,


pli: Yatthacchati devasaṅgho samaggo;


pli: Tathūpamaṁ tuyhamidaṁ vimānaṁ,


pli: Obhāsayaṁ tiṭṭhati antalikkhe.


pli: Deviddhipattosi mahānubhāvo,


pli: Manussabhūto kimakāsi puññaṁ;


pli: Kenāsi evaṁ jalitānubhāvo,


pli: Vaṇṇo ca te sabbadisā pabhāsatī”ti.


pli: So devaputto attamano,


pli: yassa kammassidaṁ phalaṁ.


pli: “Ahaṁ manussesu manussabhūto,


pli: Rañño pāyāsissa ahosiṁ māṇavo;


pli: Laddhā dhanaṁ saṁvibhāgaṁ akāsiṁ,


pli: Piyā ca me sīlavanto ahesuṁ;


pli: Annañca pānañca pasannacitto,


pli: Sakkacca dānaṁ vipulaṁ adāsiṁ.


pli: Tena metādiso vaṇṇo,


pli: Vaṇṇo ca me sabbadisā pabhāsatī”ti.


pli: Pāyāsivimānaṁ dasamaṁ.


pli: Pāyāsivaggo chaṭṭho.


pli: Tassuddānaṁ


pli: Dve agārino phaladāyī,


pli: Dve upassayadāyī bhikkhāya dāyī;


pli: Yavapālako ceva dve,


pli: Kuṇḍalino pāyāsīti.


pli: Purisānaṁ dutiyo vaggo pavuccatīti.


pli: Vimānavatthu


pli: Purisavimāna


pli: Sunikkhittavagga


pli: 1. Cittalatāvimānavatthu


pli: “Yathā vanaṁ cittalataṁ pabhāsati,


pli: Uyyānaseṭṭhaṁ tidasānamuttamaṁ;


pli: Tathūpamaṁ tuyhamidaṁ vimānaṁ,


pli: Obhāsayaṁ tiṭṭhati antalikkhe.


pli: Deviddhipattosi mahānubhāvo,


pli: Manussabhūto kimakāsi puññaṁ;


pli: Kenāsi evaṁ jalitānubhāvo,


pli: Vaṇṇo ca te sabbadisā pabhāsatī”ti.


pli: So devaputto attamano,


pli: yassa kammassidaṁ phalaṁ.


pli: “Ahaṁ manussesu manussabhūto,


pli: Daliddo atāṇo kapaṇo kammakaro ahosiṁ;


pli: Jiṇṇe ca mātāpitaro abhāriṁ,


pli: Piyā ca me sīlavanto ahesuṁ;


pli: Annañca pānañca pasannacitto,


pli: Sakkacca dānaṁ vipulaṁ adāsiṁ.


pli: Tena metādiso vaṇṇo,


pli: Vaṇṇo ca me sabbadisā pabhāsatī”ti.


pli: Cittalatāvimānaṁ paṭhamaṁ.


pli: Vimānavatthu


pli: Purisavimāna


pli: Sunikkhittavagga


pli: 2. Nandanavimānavatthu


pli: “Yathā vanaṁ nandanaṁ pabhāsati,


pli: Uyyānaseṭṭhaṁ tidasānamuttamaṁ;


pli: Tathūpamaṁ tuyhamidaṁ vimānaṁ,


pli: Obhāsayaṁ tiṭṭhati antalikkhe.


pli: Deviddhipattosi mahānubhāvo,


pli: Manussabhūto kimakāsi puññaṁ;


pli: Kenāsi evaṁ jalitānubhāvo,


pli: Vaṇṇo ca te sabbadisā pabhāsatī”ti.


pli: So devaputto attamano,


pli: yassa kammassidaṁ phalaṁ.


pli: “Ahaṁ manussesu manussabhūto,


pli: Daliddo atāṇo kapaṇo kammakaro ahosiṁ;


pli: Jiṇṇe ca mātāpitaro abhāriṁ,


pli: Piyā ca me sīlavanto ahesuṁ;


pli: Annañca pānañca pasannacitto,


pli: Sakkacca dānaṁ vipulaṁ adāsiṁ.


pli: Tena metādiso vaṇṇo,


pli: Vaṇṇo ca me sabbadisā pabhāsatī”ti.


pli: Nandanavimānaṁ dutiyaṁ.


pli: Vimānavatthu


pli: Purisavimāna


pli: Sunikkhittavagga


pli: 3. Maṇithūṇavimānavatthu


pli: “Uccamidaṁ maṇithūṇaṁ vimānaṁ,


pli: Samantato dvādasa yojanāni;


pli: Kūṭāgārā sattasatā uḷārā,


pli: Veḷuriyathambhā rucakatthatā subhā.


pli: Tatthacchasi pivasi khādasi ca,


pli: Dibbā ca vīṇā pavadanti vagguṁ;


pli: Dibbā rasā kāmaguṇettha pañca,


pli: Nāriyo ca naccanti suvaṇṇachannā.


pli: Kena tetādiso vaṇṇo,


pli: vaṇṇo ca te sabbadisā pabhāsatī”ti.


pli: So devaputto attamano,


pli: yassa kammassidaṁ phalaṁ.


pli: “Ahaṁ manussesu manussabhūto,


pli: Vivane pathe saṅkamanaṁ akāsiṁ;


pli: Ārāmarukkhāni ca ropayissaṁ,


pli: Piyā ca me sīlavanto ahesuṁ;


pli: Annañca pānañca pasannacitto,


pli: Sakkacca dānaṁ vipulaṁ adāsiṁ.


pli: Tena metādiso vaṇṇo,


pli: Vaṇṇo ca me sabbadisā pabhāsatī”ti.


pli: Maṇithūṇavimānaṁ tatiyaṁ.


pli: Vimānavatthu


pli: Purisavimāna


pli: Sunikkhittavagga


pli: 4. Suvaṇṇavimānavatthu


pli: “Sovaṇṇamaye pabbatasmiṁ,


pli: vimānaṁ sabbatopabhaṁ;


pli: Hemajālapaṭicchannaṁ,


pli: kiṅkiṇijālakappitaṁ.


pli: Aṭṭhaṁsā sukatā thambhā,


pli: sabbe veḷuriyāmayā;


pli: Ekamekāya aṁsiyā,


pli: ratanā satta nimmitā.


pli: Veḷuriyasuvaṇṇassa,


pli: phalikā rūpiyassa ca;


pli: Masāragallamuttāhi,


pli: lohitaṅgamaṇīhi ca.


pli: Citrā manoramā bhūmi,


pli: na tatthuddhaṁsatī rajo;


pli: Gopānasīgaṇā pītā,


pli: kūṭaṁ dhārenti nimmitā.


pli: Sopānāni ca cattāri,


pli: nimmitā caturo disā;


pli: Nānāratanagabbhehi,


pli: ādiccova virocati.


pli: Vediyā catasso tattha,


pli: vibhattā bhāgaso mitā;


pli: Daddallamānā ābhanti,


pli: samantā caturo disā.


pli: Tasmiṁ vimāne pavare,


pli: devaputto mahappabho;


pli: Atirocasi vaṇṇena,


pli: udayantova bhāṇumā.


pli: Dānassa te idaṁ phalaṁ,


pli: atho sīlassa vā pana;


pli: Atho añjalikammassa,


pli: taṁ me akkhāhi pucchito”.


pli: So devaputto attamano,


pli: yassa kammassidaṁ phalaṁ.


pli: “Ahaṁ andhakavindasmiṁ,


pli: buddhassādiccabandhuno;


pli: Vihāraṁ satthu kāresiṁ,


pli: pasanno sehi pāṇibhi.


pli: Tattha gandhañca mālañca,


pli: paccayañca vilepanaṁ;


pli: Vihāraṁ satthu adāsiṁ,


pli: vippasannena cetasā;


pli: Tena mayhaṁ idaṁ laddhaṁ,


pli: vasaṁ vattemi nandane.


pli: Nandane ca vane ramme,


pli: nānādijagaṇāyute;


pli: Ramāmi naccagītehi,


pli: accharāhi purakkhato”ti.


pli: Suvaṇṇavimānaṁ catutthaṁ.


pli: Vimānavatthu


pli: Purisavimāna


pli: Sunikkhittavagga


pli: 5. Ambavimānavatthu


pli: “Uccamidaṁ maṇithūṇaṁ vimānaṁ,


pli: Samantato dvādasa yojanāni;


pli: Kūṭāgārā sattasatā uḷārā,


pli: Veḷuriyathambhā rucakatthatā subhā.


pli: Tatthacchasi pivasi khādasi ca,


pli: Dibbā ca vīṇā pavadanti vagguṁ;


pli: Dibbā rasā kāmaguṇettha pañca,


pli: Nāriyo ca naccanti suvaṇṇachannā.


pli: Kena tetādiso vaṇṇo,


pli: Vaṇṇo ca te sabbadisā pabhāsatī”ti.


pli: So devaputto attamano,


pli: yassa kammassidaṁ phalaṁ.


pli: “Gimhānaṁ pacchime māse,


pli: patapante divaṅkare;


pli: Paresaṁ bhatako poso,


pli: ambārāmamasiñcati.


pli: Atha tenāgamā bhikkhu,


pli: sāriputtoti vissuto;


pli: Kilantarūpo kāyena,


pli: akilantova cetasā.


pli: Tañca disvāna āyantaṁ,


pli: Avocaṁ ambasiñcako;


pli: Sādhu taṁ bhante nhāpeyyaṁ,


pli: Yaṁ mamassa sukhāvahaṁ.


pli: Tassa me anukampāya,


pli: nikkhipi pattacīvaraṁ;


pli: Nisīdi rukkhamūlasmiṁ,


pli: chāyāya ekacīvaro.


pli: Tañca acchena vārinā,


pli: pasannamānaso naro;


pli: Nhāpayī rukkhamūlasmiṁ,


pli: chāyāya ekacīvaraṁ.


pli: Ambo ca sitto samaṇo ca nhāpito,


pli: Mayā ca puññaṁ pasutaṁ anappakaṁ;


pli: Iti so pītiyā kāyaṁ,


pli: Sabbaṁ pharati attano.


pli: Tadeva ettakaṁ kammaṁ,


pli: akāsiṁ tāya jātiyā;


pli: Pahāya mānusaṁ dehaṁ,


pli: upapannomhi nandanaṁ.


pli: Nandane ca vane ramme,


pli: nānādijagaṇāyute;


pli: Ramāmi naccagītehi,


pli: accharāhi purakkhato”ti.


pli: Ambavimānaṁ pañcamaṁ.


pli: Vimānavatthu


pli: Itthivimāna


pli: Pīṭhavagga


pli: 8. Tatiyanāvāvimānavatthu


pli: “Suvaṇṇacchadanaṁ nāvaṁ,


pli: Nāri āruyha tiṭṭhasi;


pli: Ogāhasi pokkharaṇiṁ,


pli: Padmaṁ chindasi pāṇinā.


pli: Kūṭāgārā nivesā te,


pli: vibhattā bhāgaso mitā;


pli: Daddallamānā ābhanti,


pli: samantā caturo disā.


pli: Kena tetādiso vaṇṇo,


pli: kena te idha mijjhati;


pli: Uppajjanti ca te bhogā,


pli: ye keci manaso piyā.


pli: Pucchāmi taṁ devi mahānubhāve,


pli: Manussabhūtā kimakāsi puññaṁ;


pli: Kenāsi evaṁ jalitānubhāvā,


pli: Vaṇṇo ca te sabbadisā pabhāsatī”ti.


pli: Sā devatā attamanā,


pli: sambuddheneva pucchitā;


pli: Pañhaṁ puṭṭhā viyākāsi,


pli: yassa kammassidaṁ phalaṁ.


pli: “Ahaṁ manussesu manussabhūtā,


pli: Purimāya jātiyā manussaloke;


pli: Disvāna bhikkhū tasite kilante,


pli: Uṭṭhāya pātuṁ udakaṁ adāsiṁ.


pli: Yo ve kilantāna pipāsitānaṁ,


pli: Uṭṭhāya pātuṁ udakaṁ dadāti;


pli: Sītodakā tassa bhavanti najjo,


pli: Pahūtamalyā bahupuṇḍarīkā.


pli: Taṁ āpagā anupariyanti sabbadā,


pli: Sītodakā vālukasanthatā nadī;


pli: Ambā ca sālā tilakā ca jambuyo,


pli: Uddālakā pāṭaliyo ca phullā.


pli: Taṁ bhūmibhāgehi upetarūpaṁ,


pli: Vimānaseṭṭhaṁ bhusa sobhamānaṁ;


pli: Tassīdha kammassa ayaṁ vipāko,


pli: Etādisaṁ puññakatā labhanti.


pli: Kūṭāgārā nivesā me,


pli: vibhattā bhāgaso mitā;


pli: Daddallamānā ābhanti,


pli: samantā caturo disā.


pli: Tena metādiso vaṇṇo,


pli: tena me idha mijjhati;


pli: Uppajjanti ca me bhogā,


pli: ye keci manaso piyā.


pli: Akkhāmi te buddha mahānubhāva,


pli: Manussabhūtā yamakāsi puññaṁ;


pli: Tenamhi evaṁ jalitānubhāvā,


pli: Vaṇṇo ca me sabbadisā pabhāsati;


pli: Etassa kammassa phalaṁ mamedaṁ,


pli: Atthāya buddho udakaṁ apāyī”ti.


pli: Tatiyanāvāvimānaṁ aṭṭhamaṁ.


pli: Vimānavatthu


pli: Purisavimāna


pli: Sunikkhittavagga


pli: 6. Gopālavimānavatthu


pli: “Disvāna devaṁ paṭipucchi bhikkhu,


pli: Ucce vimānamhi ciraṭṭhitike;


pli: Āmuttahatthābharaṇaṁ yasassiṁ,


pli: Dibbe vimānamhi yathāpi candimā.


pli: Alaṅkato malyadharo suvattho,


pli: Sukuṇḍalī kappitakesamassu;


pli: Āmuttahatthābharaṇo yasassī,


pli: Dibbā ca vīṇā pavadanti vagguṁ,


pli: Aṭṭhaṭṭhakā sikkhitā sādhurūpā;


pli: Dibbā ca kaññā tidasacarā uḷārā,


pli: Naccanti gāyanti pamodayanti.


pli: Deviddhipattosi mahānubhāvo,


pli: Manussabhūto kimakāsi puññaṁ;


pli: Kenāsi evaṁ jalitānubhāvo,


pli: Vaṇṇo ca te sabbadisā pabhāsatī”ti.


pli: So devaputto attamano,


pli: yassa kammassidaṁ phalaṁ.


pli: “Ahaṁ manussesu manussabhūto,


pli: Saṅgamma rakkhissaṁ paresaṁ dhenuyo;


pli: Tato ca āgā samaṇo mamantike,


pli: Gāvo ca māse agamaṁsu khādituṁ.


pli: Dvayajja kiccaṁ ubhayañca kāriyaṁ,


pli: Iccevahaṁ bhante tadā vicintayiṁ;


pli: Tato ca saññaṁ paṭiladdha yoniso,


pli: Dadāmi bhanteti khipiṁ anantakaṁ.


pli: So māsakhettaṁ turito avāsariṁ,


pli: Purā ayaṁ bhañjati yassidaṁ dhanaṁ;


pli: Tato ca kaṇho urago mahāviso,


pli: Aḍaṁsi pāde turitassa me sato.


pli: Svāhaṁ aṭṭomhi dukkhena pīḷito,


pli: Bhikkhu ca taṁ sāmaṁ muñcitvānantakaṁ;


pli: Ahāsi kummāsaṁ mamānukampayā,


pli: Tato cuto kālakatomhi devatā.


pli: Tadeva kammaṁ kusalaṁ kataṁ mayā,


pli: Sukhañca kammaṁ anubhomi attanā;


pli: Tayā hi bhante anukampito bhusaṁ,


pli: Kataññutāya abhivādayāmi taṁ.


pli: Sadevake loke samārake ca,


pli: Añño muni natthi tayānukampako;


pli: Imasmiṁ loke parasmiṁ vā pana,


pli: Añño munī natthi tayānukampako;


pli: Kataññutāya abhivādayāmi tan”ti.


pli: Gopālavimānaṁ chaṭṭhaṁ.


pli: Vimānavatthu


pli: Purisavimāna


pli: Sunikkhittavagga


pli: 7. Kaṇḍakavimānavatthu


pli: “Puṇṇamāse yathā cando,


pli: nakkhattaparivārito;


pli: Samantā anupariyāti,


pli: tārakādhipatī sasī.


pli: Tathūpamaṁ idaṁ byamhaṁ,


pli: dibbaṁ devapuramhi ca;


pli: Atirocati vaṇṇena,


pli: udayantova raṁsimā.


pli: Veḷuriyasuvaṇṇassa,


pli: phalikā rūpiyassa ca;


pli: Masāragallamuttāhi,


pli: lohitaṅgamaṇīhi ca.


pli: Citrā manoramā bhūmi,


pli: veḷūriyassa santhatā;


pli: Kūṭāgārā subhā rammā,


pli: pāsādo te sumāpito.


pli: Rammā ca te pokkharaṇī,


pli: puthulomanisevitā;


pli: Acchodakā vippasannā,


pli: sovaṇṇavālukasanthatā.


pli: Nānāpadumasañchannā,


pli: puṇḍarīkasamotatā;


pli: Surabhiṁ sampavāyanti,


pli: manuññā māluteritā.


pli: Tassā te ubhato passe,


pli: vanagumbā sumāpitā;


pli: Upetā puppharukkhehi,


pli: phalarukkhehi cūbhayaṁ.


pli: Sovaṇṇapāde pallaṅke,


pli: muduke gonakatthate;


pli: Nisinnaṁ devarājaṁva,


pli: upatiṭṭhanti accharā.


pli: Sabbābharaṇasañchannā,


pli: nānāmālāvibhūsitā;


pli: Ramenti taṁ mahiddhikaṁ,


pli: vasavattīva modasi.


pli: Bherisaṅkhamudiṅgāhi,


pli: vīṇāhi paṇavehi ca;


pli: Ramasi ratisampanno,


pli: naccagīte suvādite.


pli: Dibbā te vividhā rūpā,


pli: dibbā saddā atho rasā;


pli: Gandhā ca te adhippetā,


pli: phoṭṭhabbā ca manoramā.


pli: Tasmiṁ vimāne pavare,


pli: devaputta mahappabho;


pli: Atirocasi vaṇṇena,


pli: udayantova bhāṇumā.


pli: Dānassa te idaṁ phalaṁ,


pli: atho sīlassa vā pana;


pli: Atho añjalikammassa,


pli: taṁ me akkhāhi pucchito”.


pli: So devaputto attamano,


pli: yassa kammassidaṁ phalaṁ.


pli: “Ahaṁ kapilavatthusmiṁ,


pli: sākiyānaṁ puruttame;


pli: Suddhodanassa puttassa,


pli: kaṇḍako sahajo ahaṁ.


pli: Yadā so aḍḍharattāyaṁ,


pli: bodhāya mabhinikkhami;


pli: So maṁ mudūhi pāṇīhi,


pli: jāli tambanakhehi ca.


pli: Satthiṁ ākoṭayitvāna,


pli: vaha sammāti cabravi;


pli: Ahaṁ lokaṁ tārayissaṁ,


pli: patto sambodhimuttamaṁ.


pli: Taṁ me giraṁ suṇantassa,


pli: hāso me vipulo ahu;


pli: Udaggacitto sumano,


pli: abhisīsiṁ tadā ahaṁ.


pli: Abhirūḷhañca maṁ ñatvā,


pli: sakyaputtaṁ mahāyasaṁ;


pli: Udaggacitto mudito,


pli: vahissaṁ purisuttamaṁ.


pli: Paresaṁ vijitaṁ gantvā,


pli: uggatasmiṁ divākare;


pli: Mamaṁ channañca ohāya,


pli: anapekkho so apakkami.


pli: Tassa tambanakhe pāde,


pli: jivhāya parilehisaṁ;


pli: Gacchantañca mahāvīraṁ,


pli: rudamāno udikkhisaṁ.


pli: Adassanenahaṁ tassa,


pli: sakyaputtassa sirīmato;


pli: Alatthaṁ garukābādhaṁ,


pli: khippaṁ me maraṇaṁ ahu.


pli: Tasseva ānubhāvena,


pli: vimānaṁ āvasāmidaṁ;


pli: Sabbakāmaguṇopetaṁ,


pli: dibbaṁ devapuramhi ca.


pli: Yañca me ahuvā hāso,


pli: saddaṁ sutvāna bodhiyā;


pli: Teneva kusalamūlena,


pli: phusissaṁ āsavakkhayaṁ.


pli: Sace hi bhante gaccheyyāsi,


pli: satthu buddhassa santike;


pli: Mamāpi naṁ vacanena,


pli: sirasā vajjāsi vandanaṁ.


pli: Ahampi daṭṭhuṁ gacchissaṁ,


pli: jinaṁ appaṭipuggalaṁ;


pli: Dullabhaṁ dassanaṁ hoti,


pli: lokanāthāna tādinan”ti.


pli: So kataññū katavedī,


pli: satthāraṁ upasaṅkami;


pli: Sutvā giraṁ cakkhumato,


pli: dhammacakkhuṁ visodhayi.


pli: Visodhetvā diṭṭhigataṁ,


pli: vicikicchaṁ vatāni ca;


pli: Vanditvā satthuno pāde,


pli: tatthevantaradhāyathāti.


pli: Kaṇḍakavimānaṁ sattamaṁ.


pli: Vimānavatthu


pli: Purisavimāna


pli: Sunikkhittavagga


pli: 8. Anekavaṇṇavimānavatthu


pli: “Anekavaṇṇaṁ darasokanāsanaṁ,


pli: Vimānamāruyha anekacittaṁ;


pli: Parivārito accharāsaṅgaṇena,


pli: Sunimmito bhūtapatīva modasi.


pli: Samassamo natthi kuto panuttaro,


pli: Yasena puññena ca iddhiyā ca;


pli: Sabbe ca devā tidasagaṇā samecca,


pli: Taṁ taṁ namassanti sasiṁva devā;


pli: Imā ca te accharāyo samantato,


pli: Naccanti gāyanti pamodayanti.


pli: Deviddhipattosi mahānubhāvo,


pli: Manussabhūto kimakāsi puññaṁ;


pli: Kenāsi evaṁ jalitānubhāvo,


pli: Vaṇṇo ca te sabbadisā pabhāsatī”ti.


pli: So devaputto attamano,


pli: yassa kammassidaṁ phalaṁ.


pli: “Ahaṁ bhadante ahuvāsi pubbe,


pli: Sumedhanāmassa jinassa sāvako;


pli: Puthujjano ananubodhohamasmi,


pli: So satta vassāni paribbajissahaṁ.


pli: Sohaṁ sumedhassa jinassa satthuno,


pli: Parinibbutassoghatiṇṇassa tādino;


pli: Ratanuccayaṁ hemajālena channaṁ,


pli: Vanditvā thūpasmiṁ manaṁ pasādayiṁ.


pli: Na māsi dānaṁ na ca matthi dātuṁ,


pli: Pare ca kho tattha samādapesiṁ;


pli: Pūjetha naṁ pūjanīyassa dhātuṁ,


pli: Evaṁ kira saggamito gamissatha.


pli: Tadeva kammaṁ kusalaṁ kataṁ mayā,


pli: Sukhañca dibbaṁ anubhomi attanā;


pli: Modāmahaṁ tidasagaṇassa majjhe,


pli: Na tassa puññassa khayampi ajjhagan”ti.


pli: Anekavaṇṇavimānaṁ aṭṭhamaṁ.


pli: Vimānavatthu


pli: Purisavimāna


pli: Sunikkhittavagga


pli: 9. Maṭṭhakuṇḍalīvimānavatthu


pli: “Alaṅkato maṭṭhakuṇḍalī,


pli: Māladhārī haricandanussado;


pli: Bāhā paggayha kandasi,


pli: Vanamajjhe kiṁ dukkhito tuvan”ti.


pli: “Sovaṇṇamayo pabhassaro,


pli: Uppanno rathapañjaro mama;


pli: Tassa cakkayugaṁ na vindāmi,


pli: Tena dukkhena jahāmi jīvitan”ti.


pli: “Sovaṇṇamayaṁ maṇimayaṁ,


pli: Lohitakamayaṁ atha rūpiyamayaṁ;


pli: Ācikkha me bhaddamāṇava,


pli: Cakkayugaṁ paṭipādayāmi te”ti.


pli: So māṇavo tassa pāvadi,


pli: “Candasūriyā ubhayettha dissare;


pli: Sovaṇṇamayo ratho mama,


pli: Tena cakkayugena sobhatī”ti.


pli: “Bālo kho tvaṁ asi māṇava,


pli: Yo tvaṁ patthayase apatthiyaṁ;


pli: Maññāmi tuvaṁ marissasi,


pli: Na hi tvaṁ lacchasi candasūriye”ti.


pli: “Gamanāgamanampi dissati,


pli: Vaṇṇadhātu ubhayattha vīthiyā;


pli: Peto kālakato na dissati,


pli: Ko nidha kandataṁ bālyataro”ti.


pli: “Saccaṁ kho vadesi māṇava,


pli: Ahameva kandataṁ bālyataro;


pli: Candaṁ viya dārako rudaṁ,


pli: Petaṁ kālakatābhipatthayinti.


pli: Ādittaṁ vata maṁ santaṁ,


pli: ghatasittaṁva pāvakaṁ;


pli: Vārinā viya osiñcaṁ,


pli: sabbaṁ nibbāpaye daraṁ.


pli: Abbahī vata me sallaṁ,


pli: sokaṁ hadayanissitaṁ;


pli: Yo me sokaparetassa,


pli: puttasokaṁ apānudi.


pli: Svāhaṁ abbūḷhasallosmi,


pli: sītibhūtosmi nibbuto;


pli: Na socāmi na rodāmi,


pli: tava sutvāna māṇavā”ti.


pli: “Devatā nusi gandhabbo,


pli: adu sakko purindado;


pli: Ko vā tvaṁ kassa vā putto,


pli: kathaṁ jānemu taṁ mayan”ti.


pli: “Yañca kandasi yañca rodasi,


pli: Puttaṁ āḷāhane sayaṁ dahitvā;


pli: Svāhaṁ kusalaṁ karitvā kammaṁ,


pli: Tidasānaṁ sahabyataṁ gato”ti.


pli: “Appaṁ vā bahuṁ vā nāddasāma,


pli: Dānaṁ dadantassa sake agāre;


pli: Uposathakammaṁ vā tādisaṁ,


pli: Kena kammena gatosi devalokan”ti.


pli: “Ābādhikohaṁ dukkhito gilāno,


pli: Āturarūpomhi sake nivesane;


pli: Buddhaṁ vigatarajaṁ vitiṇṇakaṅkhaṁ,


pli: Addakkhiṁ sugataṁ anomapaññaṁ.


pli: Svāhaṁ muditamano pasannacitto,


pli: Añjaliṁ akariṁ tathāgatassa;


pli: Tāhaṁ kusalaṁ karitvāna kammaṁ,


pli: “Acchariyaṁ vata abbhutaṁ vata,


pli: Añjalikammassa ayamīdiso vipāko;


pli: Ahampi muditamano pasannacitto,


pli: Ajjeva buddhaṁ saraṇaṁ vajāmī”ti.


pli: “Ajjeva buddhaṁ saraṇaṁ vajāhi,


pli: Dhammañca saṅghañca pasannacitto;


pli: Tatheva sikkhāya padāni pañca,


pli: Akhaṇḍaphullāni samādiyassu.


pli: Pāṇātipātā viramassu khippaṁ,


pli: Loke adinnaṁ parivajjayassu;


pli: Amajjapo mā ca musā bhaṇāhi,


pli: Sakena dārena ca hohi tuṭṭho”ti.


pli: “Atthakāmosi me yakkha,


pli: hitakāmosi devate;


pli: Karomi tuyhaṁ vacanaṁ,


pli: tvaṁsi ācariyo mamāti.


pli: Upemi saraṇaṁ buddhaṁ,


pli: dhammañcāpi anuttaraṁ;


pli: Saṅghañca naradevassa,


pli: gacchāmi saraṇaṁ ahaṁ.


pli: Pāṇātipātā viramāmi khippaṁ,


pli: Loke adinnaṁ parivajjayāmi;


pli: Amajjapo no ca musā bhaṇāmi,


pli: Sakena dārena ca homi tuṭṭho”ti.


pli: Maṭṭhakuṇḍalīvimānaṁ navamaṁ.


pli: Vimānavatthu


pli: Purisavimāna


pli: Sunikkhittavagga


pli: 10. Serīsakavimānavatthu


pli: “Suṇotha yakkhassa ca vāṇijāna ca,


pli: Samāgamo yattha tadā ahosi;


pli: Yathā kathaṁ itaritarena cāpi,


pli: Subhāsitaṁ tañca suṇātha sabbe.


pli: Yo so ahu rājā pāyāsi nāma,


pli: Bhummānaṁ sahabyagato yasassī;


pli: So modamānova sake vimāne,


pli: Amānuso mānuse ajjhabhāsī”ti.


pli: “Vaṅke araññe amanussaṭṭhāne,


pli: Kantāre appodake appabhakkhe;


pli: Suduggame vaṇṇupathassa majjhe,


pli: Vaṅkaṁ bhayā naṭṭhamanā manussā.


pli: Nayidha phalā mūlamayā ca santi,


pli: Upādānaṁ natthi kutodha bhakkho;


pli: Aññatra paṁsūhi ca vālukāhi ca,


pli: Tatāhi uṇhāhi ca dāruṇāhi ca.


pli: Ujjaṅgalaṁ tattamivaṁ kapālaṁ,


pli: Anāyasaṁ paralokena tulyaṁ;


pli: Luddānamāvāsamidaṁ purāṇaṁ,


pli: Bhūmippadeso abhisattarūpo.


pli: Atha tumhe kena vaṇṇena,


pli: Kimāsamānā imaṁ padesaṁ hi;


pli: Anupaviṭṭhā sahasā samecca,


pli: Lobhā bhayā atha vā sampamūḷhā”ti.


pli: “Magadhesu aṅgesu ca satthavāhā,


pli: Āropayitvā paṇiyaṁ puthuttaṁ;


pli: Te yāmase sindhusovīrabhūmiṁ,


pli: Dhanatthikā uddayaṁ patthayānā.


pli: Divā pipāsaṁ nadhivāsayantā,


pli: Yoggānukampañca samekkhamānā;


pli: Etena vegena āyāma sabbe,


pli: Rattiṁ maggaṁ paṭipannā vikāle.


pli: Te duppayātā aparaddhamaggā,


pli: Andhākulā vippanaṭṭhā araññe;


pli: Suduggame vaṇṇupathassa majjhe,


pli: Disaṁ na jānāma pamūḷhacittā.


pli: Idañca disvāna adiṭṭhapubbaṁ,


pli: Vimānaseṭṭhañca tavañca yakkha;


pli: Tatuttariṁ jīvitamāsamānā,


pli: Disvā patītā sumanā udaggā”ti.


pli: “Pāraṁ samuddassa imañca vaṇṇuṁ,


pli: Vettācaraṁ saṅkupathañca maggaṁ;


pli: Nadiyo pana pabbatānañca duggā,


pli: Puthuddisā gacchatha bhogahetu.


pli: Pakkhandiyāna vijitaṁ paresaṁ,


pli: Verajjake mānuse pekkhamānā;


pli: Yaṁ vo sutaṁ vā atha vāpi diṭṭhaṁ,


pli: Accherakaṁ taṁ vo suṇoma tātā”ti.


pli: “Itopi accherataraṁ kumāra,


pli: Na no sutaṁ vā atha vāpi diṭṭhaṁ;


pli: Atītamānussakameva sabbaṁ,


pli: Disvā na tappāma anomavaṇṇaṁ.


pli: Vehāyasaṁ pokkharañño savanti,


pli: Pahūtamalyā bahupuṇḍarīkā;


pli: Dumā cime niccaphalūpapannā,


pli: Atīva gandhā surabhiṁ pavāyanti.


pli: Veḷūriyathambhā satamussitāse,


pli: Silāpavāḷassa ca āyataṁsā;


pli: Masāragallā sahalohitaṅgā,


pli: Thambhā ime jotirasāmayāse.


pli: Sahassathambhaṁ atulānubhāvaṁ,


pli: Tesūpari sādhumidaṁ vimānaṁ;


pli: Ratanantaraṁ kañcanavedimissaṁ,


pli: Tapanīyapaṭṭehi ca sādhuchannaṁ.


pli: Jambonaduttattamidaṁ sumaṭṭho,


pli: Pāsādasopānaphalūpapanno;


pli: Daḷho ca vaggu ca susaṅgato ca,


pli: Atīva nijjhānakhamo manuñño.


pli: Ratanantarasmiṁ bahuannapānaṁ,


pli: Parivārito accharāsaṅgaṇena;


pli: Murajaālambaratūriyaghuṭṭho,


pli: Abhivanditosi thutivandanāya.


pli: So modasi nārigaṇappabodhano,


pli: Vimānapāsādavare manorame;


pli: Acintiyo sabbaguṇūpapanno,


pli: Rājā yathā vessavaṇo naḷinyā.


pli: Devo nu āsi udavāsi yakkho,


pli: Udāhu devindo manussabhūto;


pli: Pucchanti taṁ vāṇijā satthavāhā,


pli: Ācikkha ko nāma tuvaṁsi yakkho”ti.


pli: “Serīsako nāma ahamhi yakkho,


pli: Kantāriyo vaṇṇupathamhi gutto;


pli: Imaṁ padesaṁ abhipālayāmi,


pli: Vacanakaro vessavaṇassa rañño”ti.


pli: “Adhiccaladdhaṁ pariṇāmajaṁ te,


pli: Sayaṅkataṁ udāhu devehi dinnaṁ;


pli: Kathaṁ tayā laddhamidaṁ manuññan”ti.


pli: “Nādhiccaladdhaṁ na pariṇāmajaṁ me,


pli: Na sayaṅkataṁ na hi devehi dinnaṁ;


pli: Sakehi kammehi apāpakehi,


pli: Puññehi me laddhamidaṁ manuññan”ti.


pli: “Kiṁ te vataṁ kiṁ pana brahmacariyaṁ,


pli: Kissa suciṇṇassa ayaṁ vipāko;


pli: Kathaṁ tayā laddhamidaṁ vimānan”ti.


pli: “Mamaṁ pāyāsīti ahu samaññā,


pli: Rajjaṁ yadā kārayiṁ kosalānaṁ;


pli: Natthikadiṭṭhi kadariyo pāpadhammo,


pli: Ucchedavādī ca tadā ahosiṁ.


pli: Samaṇo ca kho āsi kumārakassapo,


pli: Bahussuto cittakathī uḷāro;


pli: So me tadā dhammakathaṁ abhāsi,


pli: Diṭṭhivisūkāni vinodayī me.


pli: Tāhaṁ tassa dhammakathaṁ suṇitvā,


pli: Upāsakattaṁ paṭivedayissaṁ;


pli: Pāṇātipātā virato ahosiṁ,


pli: Loke adinnaṁ parivajjayissaṁ;


pli: Amajjapo no ca musā abhāṇiṁ,


pli: Sakena dārena ca ahosi tuṭṭho.


pli: Taṁ me vataṁ taṁ pana brahmacariyaṁ,


pli: Tassa suciṇṇassa ayaṁ vipāko;


pli: Teheva kammehi apāpakehi,


pli: Puññehi me laddhamidaṁ vimānan”ti.


pli: “Saccaṁ kirāhaṁsu narā sapaññā,


pli: Anaññathā vacanaṁ paṇḍitānaṁ;


pli: Yahiṁ yahiṁ gacchati puññakammo,


pli: Tahiṁ tahiṁ modati kāmakāmī.


pli: Yahiṁ yahiṁ sokapariddavo ca,


pli: Vadho ca bandho ca parikkileso;


pli: Tahiṁ tahiṁ gacchati pāpakammo,


pli: Na muccati duggatiyā kadācīti.


pli: Sammūḷharūpova jano ahosi,


pli: Asmiṁ muhutte kalalīkatova;


pli: Janassimassa tuyhañca kumāra,


pli: Appaccayo kena nu kho ahosī”ti.


pli: “Ime ca sirīsavanā tātā,


pli: Dibbā gandhā surabhī sampavanti;


pli: Te sampavāyanti imaṁ vimānaṁ,


pli: Divā ca ratto ca tamaṁ nihantvā.


pli: Imesañca kho vassasataccayena,


pli: Sipāṭikā phalati ekamekā;


pli: Mānussakaṁ vassasataṁ atītaṁ,


pli: Yadagge kāyamhi idhūpapanno.


pli: Disvānahaṁ vassasatāni pañca,


pli: Asmiṁ vimāne ṭhatvāna tātā;


pli: Āyukkhayā puññakkhayā cavissaṁ,


pli: Teneva sokena pamucchitosmī”ti.


pli: “Kathaṁ nu soceyya tathāvidho so,


pli: Laddhā vimānaṁ atulaṁ cirāya;


pli: Ye cāpi kho ittaramupapannā,


pli: Te nūna soceyyuṁ parittapuññā”ti.


pli: “Anucchaviṁ ovadiyañca me taṁ,


pli: Yaṁ maṁ tumhe peyyavācaṁ vadetha;


pli: Tumhe ca kho tātā mayānuguttā,


pli: Yenicchakaṁ tena paletha sotthin”ti.


pli: “Gantvā mayaṁ sindhusovīrabhūmiṁ,


pli: Dhanatthikā uddayaṁ patthayānā;


pli: Yathāpayogā paripuṇṇacāgā,


pli: Kāhāma serīsamahaṁ uḷāran”ti.


pli: “Mā ceva serīsamahaṁ akattha,


pli: Sabbañca vo bhavissati yaṁ vadetha;


pli: Pāpāni kammāni vivajjayātha,


pli: Dhammānuyogañca adhiṭṭhahātha.


pli: Upāsako atthi imamhi saṅghe,


pli: Bahussuto sīlavatūpapanno;


pli: Saddho ca cāgī ca supesalo ca,


pli: Vicakkhaṇo santusito mutīmā.


pli: Sañjānamāno na musā bhaṇeyya,


pli: Parūpaghātāya na cetayeyya;


pli: Vebhūtikaṁ pesuṇaṁ no kareyya,


pli: Saṇhañca vācaṁ sakhilaṁ bhaṇeyya.


pli: Sagāravo sappatisso vinīto,


pli: Apāpako adhisīle visuddho;


pli: So mātaraṁ pitarañcāpi jantu,


pli: Dhammena poseti ariyavutti.


pli: Maññe so mātāpitūnaṁ kāraṇā,


pli: Bhogāni pariyesati na attahetu;


pli: Mātāpitūnañca yo accayena,


pli: Nekkhammapoṇo carissati brahmacariyaṁ.


pli: Ujū avaṅko asaṭho amāyo,


pli: Na lesakappena ca vohareyya;


pli: So tādiso sukatakammakārī,


pli: Dhamme ṭhito kinti labhetha dukkhaṁ.


pli: Taṁ kāraṇā pātukatomhi attanā,


pli: Tasmā dhammaṁ passatha vāṇijāse;


pli: Aññatra teniha bhasmī bhavetha,


pli: Andhākulā vippanaṭṭhā araññe;


pli: Taṁ khippamānena lahuṁ parena,


pli: Sukho have sappurisena saṅgamo”ti.


pli: “Kiṁ nāma so kiñca karoti kammaṁ,


pli: Kiṁ nāmadheyyaṁ kiṁ pana tassa gottaṁ;


pli: Mayampi naṁ daṭṭhukāmamha yakkha,


pli: Yassānukampāya idhāgatosi;


pli: Lābhā hi tassa yassa tuvaṁ pihesī”ti.


pli: “Yo kappako sambhavanāmadheyyo,


pli: Upāsako kocchaphalūpajīvī;


pli: Jānātha naṁ tumhākaṁ pesiyo so,


pli: Mā kho naṁ hīḷittha supesalo so”ti.


pli: “Jānāmase yaṁ tvaṁ pavadesi yakkha,


pli: Na kho naṁ jānāma sa edisoti;


pli: Mayampi naṁ pūjayissāma yakkha,


pli: Sutvāna tuyhaṁ vacanaṁ uḷāran”ti.


pli: “Ye keci imasmiṁ satthe manussā,


pli: Daharā mahantā athavāpi majjhimā;


pli: Sabbeva te ālambantu vimānaṁ,


pli: Passantu puññānaṁ phalaṁ kadariyā”ti.


pli: Te tattha sabbeva “ahaṁ pure”ti,


pli: Taṁ kappakaṁ tattha purakkhatvā;


pli: Sabbeva te ālambiṁsu vimānaṁ,


pli: Masakkasāraṁ viya vāsavassa.


pli: Upāsakattaṁ paṭivedayiṁsu;


pli: Pāṇātipātā viratā ahesuṁ,


pli: Loke adinnaṁ parivajjayiṁsu;


pli: Amajjapā no ca musā bhaṇiṁsu,


pli: Sakena dārena ca ahesuṁ tuṭṭhā.


pli: Upāsakattaṁ paṭivedayitvā;


pli: Pakkāmi sattho anumodamāno,


pli: Yakkhiddhiyā anumato punappunaṁ.


pli: Gantvāna te sindhusovīrabhūmiṁ,


pli: Dhanatthikā uddayaṁ patthayānā;


pli: Yathāpayogā paripuṇṇalābhā,


pli: Paccāgamuṁ pāṭaliputtamakkhataṁ.


pli: Gantvāna te saṅgharaṁ sotthivanto,


pli: Puttehi dārehi samaṅgibhūtā;


pli: Ānandī vittā sumanā patītā,


pli: Akaṁsu serīsamahaṁ uḷāraṁ;


pli: Serīsakaṁ te pariveṇaṁ māpayiṁsu.


pli: Etādisā sappurisāna sevanā,


pli: Mahatthikā dhammaguṇāna sevanā;


pli: Ekassa atthāya upāsakassa,


pli: Sabbeva sattā sukhitā ahesunti.


pli: Serīsakavimānaṁ dasamaṁ.


pli: Vimānavatthu


pli: Purisavimāna


pli: Sunikkhittavagga


pli: 11. Sunikkhittavimānavatthu


pli: “Uccamidaṁ maṇithūṇaṁ vimānaṁ,


pli: Samantato dvādasa yojanāni;


pli: Kūṭāgārā sattasatā uḷārā,


pli: Veḷuriyathambhā rucakatthatā subhā.


pli: Tatthacchasi pivasi khādasi ca,


pli: Dibbā ca vīṇā pavadanti vagguṁ;


pli: Dibbā rasā kāmaguṇettha pañca,


pli: Nāriyo ca naccanti suvaṇṇachannā.


pli: Kena tetādiso vaṇṇo,


pli: kena te idha mijjhati;


pli: Uppajjanti ca te bhogā,


pli: ye keci manaso piyā.


pli: Pucchāmi taṁ deva mahānubhāva,


pli: Manussabhūto kimakāsi puññaṁ;


pli: Kenāsi evaṁ jalitānubhāvo,


pli: Vaṇṇo ca te sabbadisā pabhāsatī”ti.


pli: So devaputto attamano,


pli: moggallānena pucchito;


pli: Pañhaṁ puṭṭho viyākāsi,


pli: yassa kammassidaṁ phalaṁ.


pli: “Dunnikkhittaṁ mālaṁ sunikkhipitvā,


pli: Patiṭṭhapetvā sugatassa thūpe;


pli: Mahiddhiko camhi mahānubhāvo,


pli: Dibbehi kāmehi samaṅgibhūto.


pli: Tena metādiso vaṇṇo,


pli: tena me idha mijjhati;


pli: Uppajjanti ca me bhogā,


pli: Akkhāmi te bhikkhu mahānubhāva,


pli: Manussabhūto yamahaṁ akāsiṁ;


pli: Tenamhi evaṁ jalitānubhāvo,


pli: Vaṇṇo ca me sabbadisā pabhāsatī”ti.


pli: Sunikkhittavimānaṁ ekādasamaṁ.


pli: Sunikkhittavaggo sattamo.


pli: Tassuddānaṁ


pli: Dve daliddā vanavihārā,


pli: Bhatako gopālakaṇḍako;


pli: Anekavaṇṇamaṭṭhakuṇḍalī,


pli: Serīsako sunikkhittaṁ;


pli: Purisānaṁ tatiyo vaggo pavuccatīti.


pli: Bhāṇavāraṁ catutthaṁ.


pli: Vimānavatthupāḷi niṭṭhitā.


pli: Vimānavatthu


pli: Itthivimāna


pli: Pīṭhavagga


pli: 9. Dīpavimānavatthu


pli: “Abhikkantena vaṇṇena,


pli: yā tvaṁ tiṭṭhasi devate;


pli: Obhāsentī disā sabbā,


pli: osadhī viya tārakā.


pli: Kena tetādiso vaṇṇo,


pli: kena te idha mijjhati;


pli: Uppajjanti ca te bhogā,


pli: ye keci manaso piyā.


pli: Kena tvaṁ vimalobhāsā,


pli: atirocasi devatā;


pli: Kena te sabbagattehi,


pli: sabbā obhāsate disā.


pli: Pucchāmi taṁ devi mahānubhāve,


pli: Manussabhūtā kimakāsi puññaṁ;


pli: Kenāsi evaṁ jalitānubhāvā,


pli: Vaṇṇo ca te sabbadisā pabhāsatī”ti.


pli: Sā devatā attamanā,


pli: moggallānena pucchitā;


pli: Pañhaṁ puṭṭhā viyākāsi,


pli: yassa kammassidaṁ phalaṁ.


pli: “Ahaṁ manussesu manussabhūtā,


pli: Purimāya jātiyā manussaloke;


pli: Tamandhakāramhi timīsikāyaṁ,


pli: Padīpakālamhi adāsi dīpaṁ.


pli: Yo andhakāramhi timīsikāyaṁ,


pli: Padīpakālamhi dadāti dīpaṁ;


pli: Upapajjati jotirasaṁ vimānaṁ,


pli: Pahūtamalyaṁ bahupuṇḍarīkaṁ.


pli: Tena metādiso vaṇṇo,


pli: tena me idha mijjhati;


pli: Uppajjanti ca me bhogā,


pli: ye keci manaso piyā.


pli: Tenāhaṁ vimalobhāsā,


pli: atirocāmi devatā;


pli: Tena me sabbagattehi,


pli: sabbā obhāsate disā.


pli: Akkhāmi te bhikkhu mahānubhāva,


pli: Manussabhūtā yamakāsi puññaṁ;


pli: Tenamhi evaṁ jalitānubhāvā,


pli: Vaṇṇo ca me sabbadisā pabhāsatī”ti.


pli: Dīpavimānaṁ navamaṁ.


nikaya: xplayground

title_pli: This file is just for playing around Whatever you do here doesn't matter

pli: This file is just for playing around


pli: Whatever you do here doesn't matter


pli: This is a string for testing TM


pli: This is also a string for testing TM


pli: This is yet another string for testing TM


pli: Do not commit this file to the main data repository


nikaya: ya

title_pli: 1 Mūlayamaka 1.1 Uddesa

pli: 1 Mūlayamaka


pli: 1.1.1. Mūlavārauddesa


pli: 1.1.1.1. Kusalapada nayacatukka


pli: Namo tassa Bhagavato Arahato Sammāsambuddhassa.


pli: Ye keci kusalā dhammā, sabbe te kusalamūlā?


pli: Ye vā pana kusalamūlā, sabbe te dhammā kusalā?


pli: Ye keci kusalā dhammā, sabbe te kusalamūlena ekamūlā?


pli: Ye vā pana kusalamūlena ekamūlā, sabbe te dhammā kusalā?


pli: Ye keci kusalamūlena ekamūlā dhammā, sabbe te kusalamūlena aññamaññamūlā?


pli: Ye vā pana kusalamūlena aññamaññamūlā, sabbe te dhammā kusalā?


pli: 1.1.1.1.2. Mūlamūlanaya


pli: Ye keci kusalā dhammā, sabbe te kusalamūlamūlā?


pli: Ye vā pana kusalamūlamūlā, sabbe te dhammā kusalā?


pli: Ye keci kusalā dhammā, sabbe te kusalamūlena ekamūlamūlā?


pli: Ye vā pana kusalamūlena ekamūlamūlā, sabbe te dhammā kusalā?


pli: Ye keci kusalamūlena ekamūlamūlā dhammā, sabbe te kusalamūlena aññamaññamūlamūlā?


pli: Ye vā pana kusalamūlena aññamaññamūlamūlā, sabbe te dhammā kusalā?


pli: 1.1.1.1.3. Mūlakanaya


pli: Ye keci kusalā dhammā, sabbe te kusalamūlakā?


pli: Ye vā pana kusalamūlakā, sabbe te dhammā kusalā?


pli: Ye keci kusalā dhammā, sabbe te kusalamūlena ekamūlakā?


pli: Ye vā pana kusalamūlena ekamūlakā, sabbe te dhammā kusalā?


pli: Ye keci kusalamūlena ekamūlakā dhammā, sabbe te kusalamūlena aññamaññamūlakā?


pli: Ye vā pana kusalamūlena aññamaññamūlakā, sabbe te dhammā kusalā?


pli: 1.1.1.1.4. Mūlamūlakanaya


pli: Ye keci kusalā dhammā, sabbe te kusalamūlamūlakā?


pli: Ye vā pana kusalamūlamūlakā, sabbe te dhammā kusalā?


pli: Ye keci kusalā dhammā, sabbe te kusalamūlena ekamūlamūlakā?


pli: Ye vā pana kusalamūlena ekamūlamūlakā, sabbe te dhammā kusalā?


pli: Ye keci kusalamūlena ekamūlamūlakā dhammā, sabbe te kusalamūlena aññamaññamūlamūlakā?


pli: Ye vā pana kusalamūlena aññamaññamūlamūlakā, sabbe te dhammā kusalā?


pli: 1.1.1.2. Akusalapada nayacatukka


pli: Ye keci akusalā dhammā, sabbe te akusalamūlā?


pli: Ye vā pana akusalamūlā, sabbe te dhammā akusalā?


pli: Ye keci akusalā dhammā, sabbe te akusalamūlena ekamūlā?


pli: Ye vā pana akusalamūlena ekamūlā, sabbe te dhammā akusalā?


pli: Ye keci akusalamūlena ekamūlā dhammā, sabbe te akusalamūlena aññamaññamūlā?


pli: Ye vā pana akusalamūlena aññamaññamūlā, sabbe te dhammā akusalā?


pli: 1.1.1.2.2. Mūlamūlanaya


pli: Ye keci akusalā dhammā, sabbe te akusalamūlamūlā?


pli: Ye vā pana akusalamūlamūlā, sabbe te dhammā akusalā?


pli: Ye keci akusalā dhammā, sabbe te akusalamūlena ekamūlamūlā?


pli: Ye vā pana akusalamūlena ekamūlamūlā, sabbe te dhammā akusalā?


pli: Ye keci akusalamūlena ekamūlamūlā dhammā, sabbe te akusalamūlena aññamaññamūlamūlā?


pli: Ye vā pana akusalamūlena aññamaññamūlamūlā, sabbe te dhammā akusalā?


pli: 1.1.1.2.3. Mūlakanaya


pli: Ye keci akusalā dhammā, sabbe te akusalamūlakā?


pli: Ye vā pana akusalamūlakā, sabbe te dhammā akusalā?


pli: Ye keci akusalā dhammā, sabbe te akusalamūlena ekamūlakā?


pli: Ye vā pana akusalamūlena ekamūlakā, sabbe te dhammā akusalā?


pli: Ye keci akusalamūlena ekamūlakā dhammā, sabbe te akusalamūlena aññamaññamūlakā?


pli: Ye vā pana akusalamūlena aññamaññamūlakā, sabbe te dhammā akusalā?


pli: 1.1.1.2.4. Mūlamūlakanaya


pli: Ye keci akusalā dhammā, sabbe te akusalamūlamūlakā?


pli: Ye vā pana akusalamūlamūlakā, sabbe te dhammā akusalā?


pli: Ye keci akusalā dhammā, sabbe te akusalamūlena ekamūlamūlakā?


pli: Ye vā pana akusalamūlena ekamūlamūlakā, sabbe te dhammā akusalā?


pli: Ye keci akusalamūlena ekamūlamūlakā dhammā, sabbe te akusalamūlena aññamaññamūlamūlakā?


pli: Ye vā pana akusalamūlena aññamaññamūlamūlakā, sabbe te dhammā akusalā?


pli: 1.1.1.3. Abyākatapada nayacatukka


pli: Ye keci abyākatā dhammā, sabbe te abyākatamūlā?


pli: Ye vā pana abyākatamūlā, sabbe te dhammā abyākatā?


pli: Ye keci abyākatā dhammā, sabbe te abyākatamūlena ekamūlā?


pli: Ye vā pana abyākatamūlena ekamūlā, sabbe te dhammā abyākatā?


pli: Ye keci abyākatamūlena ekamūlā dhammā, sabbe te abyākatamūlena aññamaññamūlā?


pli: Ye vā pana abyākatamūlena aññamaññamūlā, sabbe te dhammā abyākatā?


pli: 1.1.1.3.2. Mūlamūlanaya


pli: Ye keci abyākatā dhammā, sabbe te abyākatamūlamūlā?


pli: Ye vā pana abyākatamūlamūlā, sabbe te dhammā abyākatā?


pli: Ye keci abyākatā dhammā, sabbe te abyākatamūlena ekamūlamūlā?


pli: Ye vā pana abyākatamūlena ekamūlamūlā, sabbe te dhammā abyākatā?


pli: Ye keci abyākatamūlena ekamūlamūlā dhammā, sabbe te abyākatamūlena aññamaññamūlamūlā?


pli: Ye vā pana abyākatamūlena aññamaññamūlamūlā, sabbe te dhammā abyākatā?


pli: 1.1.1.3.3. Mūlakanaya


pli: Ye keci abyākatā dhammā, sabbe te abyākatamūlakā?


pli: Ye vā pana abyākatamūlakā, sabbe te dhammā abyākatā?


pli: Ye keci abyākatā dhammā, sabbe te abyākatamūlena ekamūlakā?


pli: Ye vā pana abyākatamūlena ekamūlakā, sabbe te dhammā abyākatā?


pli: Ye keci abyākatamūlena ekamūlakā dhammā, sabbe te abyākatamūlena aññamaññamūlakā?


pli: Ye vā pana abyākatamūlena aññamaññamūlakā, sabbe te dhammā abyākatā?


pli: 1.1.1.3.4. Mūlamūlakanaya


pli: Ye keci abyākatā dhammā, sabbe te abyākatamūlamūlakā?


pli: Ye vā pana abyākatamūlamūlakā, sabbe te dhammā abyākatā?


pli: Ye keci abyākatā dhammā, sabbe te abyākatamūlena ekamūlamūlakā?


pli: Ye vā pana abyākatamūlena ekamūlamūlakā, sabbe te dhammā abyākatā?


pli: Ye keci abyākatamūlena ekamūlamūlakā dhammā, sabbe te abyākatamūlena aññamaññamūlamūlakā?


pli: Ye vā pana abyākatamūlena aññamaññamūlamūlakā, sabbe te dhammā abyākatā?


pli: 1.1.1.4. Nāmapada nayacatukka


pli: Ye keci nāmā dhammā, sabbe te nāmamūlā?


pli: Ye vā pana nāmamūlā, sabbe te dhammā nāmā?


pli: Ye keci nāmā dhammā, sabbe te nāmamūlena ekamūlā?


pli: Ye vā pana nāmamūlena ekamūlā, sabbe te dhammā nāmā?


pli: Ye keci nāmamūlena ekamūlā dhammā, sabbe te nāmamūlena aññamaññamūlā?


pli: Ye vā pana nāmamūlena aññamaññamūlā, sabbe te dhammā nāmā?


pli: 1.1.1.3.2. Mūlamūlanaya


pli: Ye keci nāmā dhammā, sabbe te nāmamūlamūlā?


pli: Ye vā pana nāmamūlamūlā, sabbe te dhammā nāmā?


pli: Ye keci nāmā dhammā, sabbe te nāmamūlena ekamūlamūlā?


pli: Ye vā pana nāmamūlena ekamūlamūlā, sabbe te dhammā nāmā?


pli: Ye keci nāmamūlena ekamūlamūlā dhammā, sabbe te nāmamūlena aññamaññamūlamūlā?


pli: Ye vā pana nāmamūlena aññamaññamūlamūlā, sabbe te dhammā nāmā?


pli: 1.1.1.3.3. Mūlakanaya


pli: Ye keci nāmā dhammā, sabbe te nāmamūlakā?


pli: Ye vā pana nāmamūlakā, sabbe te dhammā nāmā?


pli: Ye keci nāmā dhammā, sabbe te nāmamūlena ekamūlakā?


pli: Ye vā pana nāmamūlena ekamūlakā, sabbe te dhammā nāmā?


pli: Ye keci nāmamūlena ekamūlakā dhammā, sabbe te nāmamūlena aññamaññamūlakā?


pli: Ye vā pana nāmamūlena aññamaññamūlakā, sabbe te dhammā nāmā?


pli: 1.1.1.3.4. Mūlamūlakanaya


pli: Ye keci nāmā dhammā, sabbe te nāmamūlamūlakā?


pli: Ye vā pana nāmamūlamūlakā, sabbe te dhammā nāmā?


pli: Ye keci nāmā dhammā, sabbe te nāmamūlena ekamūlamūlakā?


pli: Ye vā pana nāmamūlena ekamūlamūlakā, sabbe te dhammā nāmā?


pli: Ye keci nāmamūlena ekamūlamūlakā dhammā, sabbe te nāmamūlena aññamaññamūlamūlakā?


pli: Ye vā pana nāmamūlena aññamaññamūlamūlakā, sabbe te dhammā nāmā?


pli: Mūlavārauddeso.


pli: 1 Mūlayamaka


pli: 1.1.2. Hetuvārādiuddesa


pli: Ye keci kusalā dhammā, sabbe te kusalahetū …pe… kusalanidānā …pe… kusalasambhavā …pe… kusalappabhavā …pe… kusalasamuṭṭhānā …pe… kusalāhārā …pe… kusalārammaṇā …pe… kusalapaccayā …pe… kusalasamudayā …pe….


pli: Mūlaṁ hetu nidānañca,


pli: Sambhavo pabhavena ca;


pli: Samuṭṭhānāhārārammaṇā,


pli: Paccayo samudayena cāti.


pli: Uddesavāro niṭṭhito.


title_pli: 1 Mūlayamaka 1.2 Niddesa


pli: 1.2 Niddesa


pli: 1.2.1. Mūlavāraniddesa


pli: 1.2.1.1. Kusalapada nayacatukka


pli: Ye keci kusalā dhammā, sabbe te kusalamūlāti? Tīṇeva kusalamūlāni. Avasesā kusalā dhammā na kusalamūlā.


pli: Ye vā pana kusalamūlā, sabbe te dhammā kusalāti? Āmantā.


pli: Ye keci kusalā dhammā, sabbe te kusalamūlena ekamūlāti? Āmantā.


pli: Ye vā pana kusalamūlena ekamūlā, sabbe te dhammā kusalāti?


pli: Kusalasamuṭṭhānaṁ rūpaṁ kusalamūlena ekamūlaṁ, na kusalaṁ. Kusalaṁ kusalamūlena ekamūlañceva kusalañca.


pli: Ye keci kusalamūlena ekamūlā dhammā, sabbe te kusalamūlena aññamaññamūlāti?


pli: Mūlāni yāni ekato uppajjanti kusalamūlāni ekamūlāni ceva aññamaññamūlāni ca. Avasesā kusalamūlasahajātā dhammā kusalamūlena ekamūlā, na ca aññamaññamūlā.


pli: Ye vā pana kusalamūlena aññamaññamūlā, sabbe te dhammā kusalāti? Āmantā.


pli: 1.2.1.1.2. Mūlamūlanaya


pli: Ye keci kusalā dhammā, sabbe te kusalamūlamūlāti? Tīṇeva kusalamūlamūlāni. Avasesā kusalā dhammā na kusalamūlamūlā.


pli: Ye vā pana kusalamūlamūlā, sabbe te dhammā kusalāti? Āmantā.


pli: Ye keci kusalā dhammā, sabbe te kusalamūlena ekamūlamūlāti? Āmantā.


pli: Ye vā pana kusalamūlena ekamūlamūlā, sabbe te dhammā kusalāti?


pli: Kusalasamuṭṭhānaṁ rūpaṁ kusalamūlena ekamūlamūlaṁ, na kusalaṁ. Kusalaṁ kusalamūlena ekamūlamūlañceva kusalañca.


pli: Ye keci kusalamūlena ekamūlamūlā dhammā, sabbe te kusalamūlena aññamaññamūlamūlāti?


pli: Mūlāni yāni ekato uppajjanti kusalamūlāni ekamūlamūlāni ceva aññamaññamūlamūlāni ca. Avasesā kusalamūlasahajātā dhammā kusalamūlena ekamūlamūlā, na ca aññamaññamūlamūlā.


pli: Ye vā pana kusalamūlena aññamaññamūlamūlā, sabbe te dhammā kusalāti? Āmantā.


pli: 1.2.1.1.3. Mūlakanaya


pli: Ye keci kusalā dhammā, sabbe te kusalamūlakāti? Āmantā.


pli: Ye vā pana kusalamūlakā, sabbe te dhammā kusalāti?


pli: Kusalasamuṭṭhānaṁ rūpaṁ kusalamūlakaṁ na kusalaṁ. Kusalaṁ kusalamūlakañceva kusalañca.


pli: Ye keci kusalā dhammā, sabbe te kusalamūlena ekamūlakāti? Āmantā.


pli: Ye vā pana kusalamūlena ekamūlakā, sabbe te dhammā kusalāti?


pli: Kusalasamuṭṭhānaṁ rūpaṁ kusalamūlena ekamūlakaṁ, na kusalaṁ. Kusalaṁ kusalamūlena ekamūlakañceva kusalañca.


pli: Ye keci kusalamūlena ekamūlakā dhammā, sabbe te kusalamūlena aññamaññamūlakāti?


pli: Mūlāni yāni ekato uppajjanti kusalamūlāni ekamūlakāni ceva aññamaññamūlakāni ca. Avasesā kusalamūlasahajātā dhammā kusalamūlena ekamūlakā, na ca aññamaññamūlakā.


pli: Ye vā pana kusalamūlena aññamaññamūlakā, sabbe te dhammā kusalāti? Āmantā.


pli: 1.2.1.1.4. Mūlamūlakanaya


pli: Ye keci kusalā dhammā, sabbe te kusalamūlamūlakāti? Āmantā.


pli: Ye vā pana kusalamūlamūlakā, sabbe te dhammā kusalāti?


pli: Kusalasamuṭṭhānaṁ rūpaṁ kusalamūlamūlakaṁ na kusalaṁ. Kusalaṁ kusalamūlamūlakañceva kusalañca.


pli: Ye keci kusalā dhammā, sabbe te kusalamūlena ekamūlamūlakāti? Āmantā.


pli: Ye vā pana kusalamūlena ekamūlamūlakā, sabbe te dhammā kusalāti?


pli: Kusalasamuṭṭhānaṁ rūpaṁ kusalamūlena ekamūlamūlakaṁ, na kusalaṁ. Kusalaṁ kusalamūlena ekamūlamūlakañceva kusalañca.


pli: Ye keci kusalamūlena ekamūlamūlakā dhammā, sabbe te kusalamūlena aññamaññamūlamūlakāti?


pli: Mūlāni yāni ekato uppajjanti kusalamūlāni ekamūlamūlakāni ceva aññamaññamūlamūlakāni ca. Avasesā kusalamūlasahajātā dhammā kusalamūlena ekamūlamūlakā, na ca aññamaññamūlamūlakā.


pli: Ye vā pana kusalamūlena aññamaññamūlamūlakā, sabbe te dhammā kusalāti? Āmantā.


pli: 1.2.1.2. Akusalapada nayacatukka


pli: Ye keci akusalā dhammā, sabbe te akusalamūlāti?


pli: Tīṇeva akusalamūlāni. Avasesā akusalā dhammā na akusalamūlā.


pli: Ye vā pana akusalamūlā, sabbe te dhammā akusalāti? Āmantā.


pli: Ye keci akusalā dhammā, sabbe te akusalamūlena ekamūlāti?


pli: Ahetukaṁ akusalaṁ akusalamūlena na ekamūlaṁ. Sahetukaṁ akusalaṁ akusalamūlena ekamūlaṁ.


pli: Ye vā pana akusalamūlena ekamūlā, sabbe te dhammā akusalāti?


pli: Akusalasamuṭṭhānaṁ rūpaṁ akusalamūlena ekamūlaṁ, na akusalaṁ. Akusalaṁ akusalamūlena ekamūlañceva akusalañca.


pli: Ye keci akusalamūlena ekamūlā dhammā, sabbe te akusalamūlena aññamaññamūlāti?


pli: Mūlāni yāni ekato uppajjanti akusalamūlāni ekamūlāni ceva aññamaññamūlāni ca. Avasesā akusalamūlasahajātā dhammā akusalamūlena ekamūlā, na ca aññamaññamūlā.


pli: Ye vā pana akusalamūlena aññamaññamūlā, sabbe te dhammā akusalāti? Āmantā.


pli: 1.2.1.2.2. Mūlamūlanaya


pli: Ye keci akusalā dhammā, sabbe te akusalamūlamūlāti?


pli: Tīṇeva akusalamūlamūlāni. Avasesā akusalā dhammā na akusalamūlamūlā.


pli: Ye vā pana akusalamūlamūlā, sabbe te dhammā akusalāti? Āmantā.


pli: Ye keci akusalā dhammā, sabbe te akusalamūlena ekamūlamūlāti?


pli: Ahetukaṁ akusalaṁ akusalamūlena na ekamūlamūlaṁ. Sahetukaṁ akusalaṁ akusalamūlena ekamūlamūlaṁ.


pli: Ye vā pana akusalamūlena ekamūlamūlā, sabbe te dhammā akusalāti?


pli: Akusalasamuṭṭhānaṁ rūpaṁ akusalamūlena ekamūlamūlaṁ, na akusalaṁ. Akusalaṁ akusalamūlena ekamūlamūlañceva akusalañca.


pli: Ye keci akusalamūlena ekamūlamūlā dhammā, sabbe te akusalamūlena aññamaññamūlamūlāti?


pli: Mūlāni yāni ekato uppajjanti akusalamūlāni ekamūlamūlāni ceva aññamaññamūlamūlāni ca. Avasesā akusalamūlasahajātā dhammā akusalamūlena ekamūlamūlā, na ca aññamaññamūlamūlā.


pli: Ye vā pana akusalamūlena aññamaññamūlamūlā, sabbe te dhammā akusalāti? Āmantā.


pli: 1.2.1.2.3. Mūlakanaya


pli: Ye keci akusalā dhammā, sabbe te akusalamūlakāti?


pli: Ahetukaṁ akusalaṁ na akusalamūlakaṁ. Sahetukaṁ akusalaṁ akusalamūlakaṁ.


pli: Ye vā pana akusalamūlakā, sabbe te dhammā akusalāti?


pli: Akusalasamuṭṭhānaṁ rūpaṁ akusalamūlakaṁ na akusalaṁ. Akusalaṁ akusalamūlakañceva akusalañca.


pli: Ye keci akusalā dhammā, sabbe te akusalamūlena ekamūlakāti?


pli: Ahetukaṁ akusalaṁ akusalamūlena na ekamūlakaṁ. Sahetukaṁ akusalaṁ akusalamūlena ekamūlakaṁ.


pli: Ye vā pana akusalamūlena ekamūlakā, sabbe te dhammā akusalāti?


pli: Akusalasamuṭṭhānaṁ rūpaṁ akusalamūlena ekamūlakaṁ, na akusalaṁ. Akusalaṁ akusalamūlena ekamūlakañceva akusalañca.


pli: Ye keci akusalamūlena ekamūlakā dhammā, sabbe te akusalamūlena aññamaññamūlakāti?


pli: Mūlāni yāni ekato uppajjanti akusalamūlāni ekamūlakāni ceva aññamaññamūlakāni ca. Avasesā akusalamūlasahajātā dhammā akusalamūlena ekamūlakā, na ca aññamaññamūlakā.


pli: Ye vā pana akusalamūlena aññamaññamūlakā, sabbe te dhammā akusalāti? Āmantā.


pli: 1.2.1.2.4. Mūlamūlakanaya


pli: Ye keci akusalā dhammā, sabbe te akusalamūlamūlakāti?